Jangkitan Paru-paru: Punca, Simptom dan Rawatan

Apakah punca dan simptom jangkitan paru-paru?

Artikel ini akan membincangkan berkenaan jangkitan paru-paru, punca-puncanya, rawatan dan faktor risiko.

Pengenalan
Punca
Simptom
Faktor Risiko
Komplikasi
Ujian Pengesahan
Rawatan

Pneumonia adalah istilah perubatan yang membawa maksud Jangkitan paru-paru. Penyakit ini akan menyebabkan sistem pernafasan pesakit terganggu.

Penyakit ini amat merbahaya kerana sistem pernafasan ialah sistem yang memainkan peranan bagi menjamin manusia untuk terus hidup kerana sistem ini bertanggungjawab untuk membekalkan oksigen kepada seluruh organ tubuh badan kita. Oksigen ialah merupakan satu asas bagi setiap organ untuk meneruskan fungsi masing-masing.

Jika fungsi mereka tak dapat dijalankan, maka ini akan memberikan kesan buruk kepada badan kita, sekaligus mengancam nyawa dan boleh mengakibatkan maut.

Jangkitan kuman paru-paru amat merbahaya, lebih-lebih lagi untuk golongan kanak-kanak, warga emas, dan pesakit yang mempunyai masalah kesihatan atau lemah sistem immun badannya.

Para doktor dapat mengesan punca penyakit tersebut berdasarkan jenis jangkitan paru-paru pesakit. Di bawah tersenarai punca yang masyhur dalam kalangan pesakit, iaitu:

Jangkitan organisma sama ada:

Bakteria – Pneumococci, Mycoplasma, dan Chlamydia.
Virus – COVID19, Influenza, dan Herpes simplex.
Fungi – Pneumocystitis carinii, dan candida.
Parasit – Toxoplasma.

Bahan kimia.
Selepas radioterapi di kawasan dada.

Simptom jangkitan paru-paru mudah untuk dikesan kerana penyakit ini banyak memberi kesan kepada sistem pernafasan manusia. Antaranya ialah:

Batuk-batuk.
Sukar untuk bernafas.
Sakit dada. Terutama semasa hirup nafasa secara dalam dan batuk-batuk.

Ada juga simptom-simptom lain di luar sistem pernafasan pesakit iaitu:

Demam.
Sakit kepala.
Berpeluh dengan banyak.
Rasa tidak selesa.
Hilang selera untuk makan.
Rasa mual dan muntah, terutama untuk kanak-kanak.

Gaya hidup yang sihat adalah antara langkah asas untuk mengelakkan badan kita terhindar daripada penyakit pneumonia. Senarai berikut ialah faktor-faktor yang dapat memberi risiko kita menghadapi penyakit jangkitan kuman paru-paru:

Minum Arak.
Merokok.
Splenektomi (Pembedahan bertujuan untuk membuang limpa daripada badan pesakit secara keseluruhan).
Lemah sistem imum
Mempunyai penyakit lain di paru-paru.

Selain memberi kesan kepada pernafasan pesakit, penyakit ini juga boleh menghasilkan komplikasi kepada tempat lain. Berikut ialah contoh-contohnya:

Meningitis.
Bakteremia, iaitu bakteria mengalir dalam darah. Ini boleh menyebabkan bakteria tersebar ke organ-organ lain, menyebabkan kerosakan pada sistem-sistem badan yang lain.
Paru-paru berair (pleural effusion).

Terdapat beberapa ujian yang perlu dilakukan untuk mengesahkan jangkitan ini. Ujian tersebut adalah:

Imbasan x-ray dilakukan pada kawasan dada pesakit. Langkah ini akan membantu doktor untuk memeriksa jenis penyakit pneumonia pesakit, serta tempat dan tahap penyakit itu merebak. Walau bagaimanapun, ujian ini tidak dapat menentukan jenis kuman yang menyebabkan jangkitan kuman tersebut.

Ujian darah boleh digunakan untuk melihat bilang sel darah putih pesakit. Selalunya jika terdapat jangkitan paru-paru, sel darah putih akan meningkat dengan tinggi.

Ujian darah juga boleh  digunakan untuk mengenalpasti kuman yang menyebabkan penyakit ini. Namun, hanya 30% daripada kes sahaja yang dapat dikesan kuman sepert Strep pneumoniae dalam darah mereka.

3. Pemeriksaan sputum (kahak)

Ujian ini dijalankan dengan menganalisis kahak pesakit untuk mengesan organisma yang menyebabkan berlakunya pneumonia.

Ini adalah untuk mengesan aras oksigen dalam darah pesakit kerana pneumonia dapat menghalang paru-paru daripada membekalkan kandungan darah yang mencukupi kepada aliran darah dalam badan pesakit.

Jika imbasan x-ray tidak dapat memberi maklumat yang cukup untuk diagnosis doktor, mereka akan melakukan CT scan. Langkah ini adalah untuk mendapatkan rajah paru-paru pesakit dengan lebih terperinci berbanding x-ray.

Terdapat beberapa perkara yang mempengaruhi langkah-langkah yang diambil oleh doktor untuk merawat pesakit:

Jenis jangkitan paru-paru pesakit.
Tahap sakit yang dihadapi.
Umur,
Pesakit mempunyai penyakit lain atau tidak.

Untuk rawatan pneumonia, ia terbahagi kepada tiga; spesifik, sokongan, dan simptom.

Rawatan spesifik memberi fokus untuk merawat punca kepada jangkitan kuman paru-paru dengan penggunaan antibiotik. Antara ubatnya ialah ciprofloxacin, amoxycilin, dan cephalosporin.

Namun begitu, sebarang penggunaan ubat haruslah mendapatkan nasihat atau predescription daripada doktor dahulu supaya rawatan tersebut berkesan.

Rawatan sokongan bertujuan untuk memberi sokongan kepada pesakit semasa dalam tempoh rawatan sehingga pulih sepenuhnya. Contohnya ialah sokongan pernafasan melalui ventilator, pembekalan air ke dalam saliran darah, dan saluran nutrisi (Total parental nutrition).

Rawatan simptom untuk pneumonia adalah untuk merawat demam dan kurangkan rasa sakit.

Dr. Ahmed Mowafy (2019). In Capsule Series Internal Medicine: Pulmonology. 4th edition. University Book Centre Sayed Mahmoud.
Lung Health Disease. Lung
Pneumonia – Mayoclinic


Cara Tanam Bayam Brazil dengan mudah dan Betul

Apakah cara terbaik untuk tanam Bayam Brazil?

Artikel ini akan memberikan panduan penuh untuk tanam tumbuhan yang bernama Bayam Brazil ini berserta cara penuaian dan sebagainya.

Pengenalan
Keratan Batang
Tanam Keratan Batang
Pembajaan dan Siraman
Serangan Perosak
Pengutipan Hasil

Bayam Brazil (Althernanthera sissoo) adalah spesies tanaman sayuran berdaun yang berasal daripada Brazil dan Amerika Selatan. Tumbuhan ini tergolong dalam famili Amaranthaceae yang kini sudah ditanam dinegara kita. Sayur ini juga dipanggil sebagai Brazillian Spincah, Poor Man Spinach, Sambu dan juga Sambu lettuce.

Pokok bayam brazil merupakan tanaman yang senang tumbuh dan tidak memerlukan penjagaan yang terlalu rumit. Pokok bayam brazil juga mudah membiak dengan cepat dan hasilnya dapat dituai hanya selepas beberapa minggu selepas ditanam.

Bayam brazil sering digunakan kerana terdapat pelbagai khasiat dari pokok ini. Pelbagai jenis masakan boleh diolah seperti masak lemak bayam brazil, direbus sebagai ulam ataupun dicelup tepung dan goreng. Bayam brazil adalah pokok herba renek yang berbatang lembut dan berdaun kerinting.

Cara penanaman pokok bayam brazil adalah melalui keratan batang. Keratan batang boleh diambil dari pokok yang telah matang. Ambil keratan batang yang tidak terlalu muda dan tidak terlalu tua. Panjang yang sesuai ialah 5-12cm. Setelah dipotong, buang sedikit daun di pangkal kerana bahagian ini akan ditanam didalam tanah.

Beli Keratan Batang Brazil di Sini

Keratan batang bayam brazil

Keratan batang bayam brazil boleh di tanam sama ada di dalam pasu, botol plastik, bahan-bahan recycle, ataupun terus ditanah. Ini boleh mengikut kreativiti masing-masing kerana pokok bayam brazil merupakan pokok tanaman yang bukan sahaja tanaman untuk makanan tetapi juga cantik untuk tanaman landskap.

Pokok bayam brazil boleh juga direndam dahulu di dalam air iaitu proses “propagation” iaitu proses pengeluaran akar di dalam air. Namun, boleh juga di tanam terus ke dalam tanah. Tanah yang sesuai untuk tanaman ini ialah tanah yang kaya dengan bahan organik. Pastikan juga pokok bayam brazil tidak terdedah kepada cahaya matahari secara terus pada awal penanaman, boleh diletakkan di bawah pelindung. Sekitar 4-7 hari akan mula nampak bayam brazil mula mengeluarkan pucuk dan daun baharu. Itu tanda bayam brazil tumbuh dengan baik.

Bayam brazil tumbuh segar di dalam polibeg

Bayam brazil yang ditanam menggunakan bahan recycle.

Pokok tanaman lebih disarankan atau digalakkan untuk dibaja menggunakan bahan organik seperti baja tahi ayam atau bahan kompos. Pokok bayam brazil boleh dibaja sebulan 2 kali dengan baja tahi ayam.

Sukatan yang sesuai ialah 2 sudu teh atau lebih mengikut saiz dan umur pokok. Pembajaan yang baik akan menyuburkan pokok dan memberi nutrien yang cukup. Siraman dua kali sehari membantu untuk bayam ini tumbuh subur. Pokok bayam brazil memerlukan tanah yang sentiasa lembab. Elakkan air yang bertakung kerana hal ini boleh merosakkan akar. Cukup sekadar tanah menjadi lembab.

Pokok bayam brazil jarang diserang perosak atau penyakit selain dari siput babi dan belalang. Hal ini kerana daunnya yang lembut dan crispy menarik perosak ini untuk menyerang daun bayam. Untuk mengelakkan serangan perosak, racun organik boleh digunakan. Racun organik boleh dibuat dengan menggunakan bahan dapur seperti bawang putih, halia dan sedikit sabun basuh.

Cara-cara untuk membuat racun organik boleh dilihat di google dan mengikut step yang ditunjukkan. Ada juga yang berkongsi mengelakkan serangan serangan perosak menggunakan semburan air bunga cengkih. Penggunaan racun organik juga amat digalakkan kerana penggunaan racun kimia bukan sahaja merbahaya kepada tubuh badan, malah berbahaya kepada alam sekitar.

Pengutipan hasil boleh dilakukan selepas beberapa minggu setelah ditanam mengikut keadaan pokok. Apabila pokok mula tinggi melebihi 20 cm, eloklah dipangkas pokok. Kekalkan dalam 10-15 cm tinggi sahaja agar pokok nampak kemas dan tersusun. Pokok yang telah rimbun boleh diambil daunnya bersama batang untuk dijadikan bahan masakan. Selain dari diambil untuk dimasak, boleh juga diambil keratan batang baru dan ditanam semula. Setelah hasil dituai, pastikan pembajaan dilakukan semula supaya pokok boleh tumbuh dan rimbun semula setelah beberapa minggu.

Daun bayam brazil yang subur dan segar

Pokok bayam brazil bukan sahaja mudah ditanam, malah hasilnya boleh dimakan beberapa kali apabila dijaga dengan baik. Bayam Brazil merupakan spesies tumbuhan yang cepat membesar dan mudah dijaga. Ia mempunyai daun yang boleh dimakan samada mentah atau dimasak. Tumbuhan lembut ini boleh membesar sehingga 30 cm tinggi dengan saiz daunnya pula sekitar 2.0 – 3.5 cm lebar.  Menanam sendiri Bayam Brazil ini amat mudah dilakukan dirumah untuk tujuan kegunaan sendiri atau kalau lebih lebih sedekahkan kepada sanak saudara atau jiran.

Beli Keratan Batang Brazil di Sini

Artikel Berkaitan: 8 Khasiat Bayam Brazil yang anda perlu tahu

Cara Tanam pokok lain yang anda perlu tahu:


Cara Tanam Taugeh yang Mudah dan Betul

Apakah cara yang paling mudah dan betul untuk tanam taugeh dan tidak membebankan?

Artikel ini akan memberi panduan dan cara yang lengkap bagaimana untuk melakukan penanaman taugeh hingga menuai tumbuhan tersebut.

Pengenalan
Pemilihan Benih
Rendam Benih
Sediakan Bahan untuk Tanaman
Tabur Benih
Simpan di Tempat yang gelap
Penyiraman Pokok
Tuaian Hasil

Penanaman taugeh merupakan tanaman yang paling mudah dan cepat. Namun, terdapat cara dan teknik yang betul untuk mendapatkan hasil yang segar dan selamat. Taugeh dikenali sebagai satu tanaman yang tidak memerlukan penjagaan yang rapi, malah perlu dibiarkan tanpa diganggu selama beberapa hari. Taugeh juga tidak perlu dibaja dan tidak perlu ditanam di tanah. Perkara ini membuatkan tanaman taugeh ialah tanaman yang paling mudah untuk ditanam.

Walaubagaimanapun, perkara yang penting di sini ialah menghasilkan taugeh yang segar dan selamat untuk dimakan. Perkataan selamat di sini amat ditekankan supaya taugeh yang ditanam selamat untuk dimakan. Bagi memastikan taugeh selamat, perkara yang penting untuk diambilkira ialah pemilihan kacang hijau atau kacang hitam yang baik. Selain itu, selamat dari segi keadaan air yang digunakan untuk menyiram dan juga kawasan yang digunakan untuk menanam taugeh.

Penghasilan taugeh dari kacang hijau

Taugeh ditanam melalui percambahan kekacang atau ‘bean sprout’ sama ada ianya daripada kacang hijau (Vigna radiata) atau Kacang hitam (Vigna mungo). Bagi menghasilkan taugeh yang sihat dan bersaiz besar, pemilihan kacang yang besar juga diperlukan. Perkara yang penting adalah kualiti benih kacang mestilah bernas dan bersaiz besar bagi mendapatkan hasil yang baik.

Setelah membeli benih kacang, kacang perlu direndam sekurang-kurangnya 8 hingga 10 jam. Pada ketika ini juga, pemilihan kali kedua iaitu pemilihan kacang yang baik. Pemilihan ini dilakukan dengan membuang benih kacang yang terapung. Benih yang terapung tidak akan bercambah ataupun jika bercambah tidak akan menghasilkan benih yang baik. Maka, sebaiknya buang benih yang terapung. Cuci bersih kacang hijau. Pastikan cuci sampai bersih dan air jernih untuk dapatkan taugeh yang lebih bersih dan berkualiti.

3. Sediakan bahan untuk tanaman

Bahan bagi tanaman taugeh bukanlah tanah atau pasu seperti tanaman lain, tetapi bekas yang mempunyai lubang di bawah seperti penapis atau periuk kukus. Hal ini kerana benih perlu disiram dan air siraman perlu dialirkan dan dielakkan untuk bertakung. Air yang bertakung akan menyebabkan benih rosak dan tidak tumbuh. Bahan kedua ialah kain yang bersih seperti tuala ‘good morning’ ataupun tisu dapur. Kain atau tisu diperlukan untuk menutup lubang bawah bekas dan juga menutup benih. Tujuan kain dan tisu ialah bagi mengekalkan kelembapan dan membekalkan air.

Setelah benih kacang direndam, tos dan buang air rendaman. Seterusnya benih kacang ditabur di atas bekas yang telah dilapik dengan kain atau tisu. Letakkan penapis dalam bekas dan alaskan kain atas penapis. Kemudian taburkan kacang hijau yang telah direndam tu. Setelah disusun, tutup semula dengan kain.

5. Simpan di tempat gelap

Perkara ini merupakan perkara yang penting bagi menghasilkan taugeh yang bersaiz besar. Akhir sekali  setelah benih ditutup dengan kain, bekas tanaman boleh tutup dengan kain hitam atau bekas hitam. Warna hitam ni untuk mengelakkan benih terkena cahaya. Jika terkena cahaya akan menghasilkan taugeh yang kurus. Letakkan bekas di tempat yang gelap. Pastikan letak dikawasan yang bersih dan jauh dari kawasan yang kotor ataupun kawasan yang mempunyai bahan kimia. Ini adalah perkara yang perlu diambil berat untuk menghasilkan taugeh yang selamat untuk dimakan.

Siram  sekurang-kurangnya 3 atau 4 kali sehari. Pastikan juga air di bawah tapisan tu sentiasa dibuang selepas siram. Jika tidak, air bertakung tu akan berbau busuk dan memberi kesan pada taugeh. Perkara penting yang perlu diambilkira di sini ialah keadaan air yang digunakan untuk menyiram. Pastikan menyiram menggunakan air yang bersih dan tidak tercemar kepada kotoran atau air yang tidak diketahui punca. Hal ini kerana air yang kotor akan menberi kesan kepada taugeh. Hal ini penting bagi menghasilkan taugeh yang selamat untuk dimakan.

Taugeh boleh dikutip setelah 3 atau 4 hari setelah ditanam. Setelah dituai, bersihkan taugeh dengan membasuh dan mengasingkan taugeh dari kulit kacang. Setelah itu toskan air dan simpan di dalam peti ais. Cara simpanan yang betul boleh menjaga kesegaran taugeh sehingga seminggu.

Taugeh yang telah sedia untuk dituai

Taugeh sejenis sayur simple yang boleh dimakan mentah ataupun dimasak. Harganya murah berbanding dengan harga sayur yang lain. Walaupun murah, tapi kaya dengan pelbagai khasiat. Kaya protein, enzim, serat, antioksidan, asid lemak, vitamin dan lain-lain lagi. Bagi yang tak suka makan taugeh, mungkin lepas ni boleh cuba amalkan makan taugeh sebab taugeh juga sesuai untuk menu diet seharian. Tak perlu susah-susah beli, boleh tanam taugeh dengan cara paling mudah di rumah untuk dapatkan taugeh lebih selamat, bersih dan segar.


Jenis-Jenis Beras Di Malaysia

Kalau anda nak tahu, sebenarnya beras terdapat dalam pelbagai bentuk dan saiz di seluruh dunia daripada yang panjang dan halus sehinggalah yang gemuk dan pendek. Di dalam pasaran dunia, gred dan kualiti beras yang paling utama adalah dari segi panjang dan warna putih beras. Bunyinya macam rasis, tetapi begitulah keadaannya.  Selain itu, terdapat juga faktor seperti rupa bentuk, kepadatan, kelembutan dan rasa beras juga mempengaruhi kualiti sesuatu jenis beras tersebut.

Di Malaysia, terdapat beberapa jenis beras sama ada yang tempatan atau import, beras perang dan beras istimewa seperti beras wangi, Basmati, beras parboiled dan pulut. Klasifikasi beras adalah berdasarkan:

Panjang berasKandungan berasKandugan beras hancurKadar pengisaran beras

Beras putih tempatan ini dihasilkan daripada pelbagai tanaman padi di Malaysia. Beras ini terdapat dalam beberapa jenis dan dinyatakan dalam kod seperti MR 211, MR, 219, MR 220 dan MR 232. Sederhana panjang dan berwarna putih. Panjangnya sekitar 7.00 mm dengan lebar 3.0 mm. Beras ini lebih lembut tetapi padat selepas dimasak tanpa sebarang bau. Beras jenis ini sesuai dengan semua jenis masakan cita rasa Malaysia. Beras ini mempunyai kandungan mineral dan vitamin seperti zat besi, fosforus dan asid folik. Beras ini juga mempunyai sumber kalori yang tinggi.

Beras putih import mempunyai ciri-ciri yang sama seperti beras tempatan. Beras yang popular di Malaysia adalah dari Thailand dan Vietnam. Beras seperti ini sesuai untuk jenis masakan seperti nasi kukus, nasi lemak dan ketupat nasi. Kandungan nutrisi beras ini juga sama seperti beras tempatan.

Beras perang adalah bijirin penuh yang dihasilkan dengan membuang hanya membuang kulit luar padi ataupun sekam. Beras perang adalah bijirin penuh yang mempunyai lapisan bran dan germ yang tidak terdapat pada beras putih. Bran sangat tinggi dengan serat manakala germ sangat tinggi dengan nutrisi seperti vitamin B dan zat besi. Apabila dimasak, beras perang akan kelihatan lebih ringan, gebu dan tidak melekat antara satu sama lain. Beras perang juga amat sesuai untuk diamalkan seisi keluarga kerana khasiatnya yang tidak ada tandingnya. Bagi mereka yang ingin mengamalkan diet yang lebih sihat, beras perang amat sesuai untuk anda.

Beras wangi ini berasal daripada Thailand dan mempunyai bau yang semula jadi. Panjangnya adalah 7.00 mm beserta lebarnya berukuran lebih daripada 3.2 mm.  Beras ini berwarna putih lutsinar, panjang dan berkilat. Apabila dimasak, beras ini mempunyi tekstur yang lembut, lembap dan berjuntai antara satu sama lain tetapi kukuh. Beras ini dikenali dengan rasa yang sedap dan berbau seperti daun pandan. Sesuai untuk nasi kukus untuk dimakan bersama Tom Yam dan kari hijau. Kandungan nutrisinya sama seperti beras putih yang lain.

Beras Basmati adalah beras yang panjang dan halus saiznya serta mempunyai aroma yang wangi berasal daripada India dan Pakistan. Anggaran panjangnya adalah 6.00mm hingga 8.00 mm dengan lebar  berukuran 3.5 mm – 4.5 mm. Warnanya putih susu dan mempunyai bentuk yang tirus. Apabila dimasak, saiznya akan berganda dan mengeluarkan aroma yang wangi dan tidak melekat antara satu sama lain. Nasi ini adalah pilihan tepat untuk Biryani, nasi Mandy dan nasi Khabsah serta nasi minyak. Khasiatnya sama juga seperti beras putih yang lain.

Beras Ponni mempunyai saiz yang lebih pendek dan gemuk. Sama seperti beras rebus (parboiled rice), beras Ponni akan direndam, dikukus dan dikeringkan terlebih dahulu bersama sekamnya sebelum melalui proses pengisaran untuk meningkatkan nilai nutrisi di dalam beras tersebut. Beras ini kaya dengan protein dan serat berbanding beras putih. Beras yang dimasak lebih padat tetapi lembut. Beras daripada India ini sesuai dihidangkan dengan masakan India dan kari.

Beras pulut adalah bijirin yang mempunyai kandungan kanji dan protein yang tinggi. Beras ini perlu direndam terlebih dahulu sebelum dimasak. Apabila dimasak, beras ini akan hilang bentuknya dan menjadi lebih lembut dan melekit. Beras pulut yang dikukus sesuai dihidangkan bersama ikan masin dan kelapa parut ataupun bersama potongan buah manga.

Beras merah adalah sama seperti beras perang dari segi nilai nutrisi. Bagaimanapun, beras merah lebih tinggi dengan antioksida. Rasa beras ini lebih manis dan mempunyai rasa seperti kekacang. Beras merah elok direndam selama 30 minit terlebih dahulu untuk memberi tekstur yang lebih lembut selepas dimasak.

Japonica rice atau beras Jepun banyak digunakan untuk masakan Jepun. Beras ini mempunyai saiz yang lebih pendek dan gemuk. Bijirin beras sedikit berkilat dan lutsinar. Walaupun bijirin beras ini tidak melekat antara satu sama lain, beras ini masih mempunyai tekstur yang lembap dan lembut dan sedikit melekit berbanding dengan bijirin beras panjang. Beras ini dapat menyerap rasa dengan baik dan hampir menyamai kualiti beras Koshihikari di Jepun pada harga yang berpatutan. Beras ini sesuai untuk hidangan sushi. Beras jepun kaya dengan sumber protein, kalsium dan vitamin serta serat. Beras ini juga rendah nilai kalorinya.

Setiap jenis beras itu mempunyai khasiat dan nilai estetika yang tersendiri. Lebih elok sekiranya kita mengamalkan amalan suku-suku separuh dengan melebihkan sayur-sayuran dan buah-buahan di dalam pola pemakanan kita untuk mengelakkan makan secara berlebihan yang boleh mendatangkan pelbagai penyakit.

Ricepedia– Bernas.Parbolied Rice. HealthlineGuo, L., Zhang, J., Hu, J., Li, X., & Du, X. (2015). Susceptibility of glutinous rice starch to digestive enzymes. Carbohydrate Polymers, 128, 154–162.Abubakar, B., Yakasai, H. M., Zawawi, N., & Ismail, M. (2018). Compositional analyses of white, brown and germinated forms of popular Malaysian rice to offer insight into the growing diet-related diseases. Journal of food and drug analysis, 26(2), 706-715.


Apa yang anda perlu tahu tentang Diet Nasi?

Antara salah satu matlamat Pembangunan Kemajuan Lestari adalah ke arah penghasilan makanan yang lebih berkhasiat. Walaupun malnutrisi masih lagi menjadi masalah di seluruh dunia, namun kesan utama yang mempengaruhi kesihatan orang ramai adalah disebabkan makan berlebihan. Akibatnya, penyakit-penyakit kronik seringkali dikaitkan dengan perkara-perkara berikut:

Kawasan-kawasan yang padat dengan urbanisasi dan industriPengamalan makanan barat  Penggunaan makanan yang diproses secara meluasGaya hidup yang tidak aktif

Peranan makanan untuk mengelakkan penyakit kronik sering diuar-uarkan terutamanya pengambilan buah-buahan dan sayur-sayuran. Walaubagaimanapun, bijirin tetap menjadi pilihan utama di kebanyakan negara dan ini menjadi satu cabaran kepada pengusaha untuk meningkatkan kualiti pengeluaran bijirin yang diproses dari segi kandungan nutrisinya serta menjadikannya menarik dengan harga yang berpatutan kepada pengguna.

Bijirin-bijirin yang kaya dengan serat dikatakan dapat memberi manfaat-manfaat seperti berikut:

Merendahkan tekanan darah dan kolesterolMemperbaiki sensitiviti insulinMengurangkan risiko kanser usus dan kanser payudara

Nasi kaya dengan karbohidrat kompleks yang menjadi sumber tenaga utama kepada manusia. Bijirin nasi yang sudah diproses mengandungi 90% kanji. Kanji tersebut terdiri daripada pelbagai pecahan amylose dan amylopectin. Nisbah pecahan amylose-amylopectin ini akan mempengaruhi struktur nasi bergantung kepada cara memasaknya.

Kandungan amylose yang tinggi dikatakan berkait rapat dengan pertambahan berat badan kerana mempunyai indeks glisemik yang tinggi. Walaupun nasi adalah makanan ruji kebanyakan penduduk di negara-negara Asia, namun, kebaikan nasi dari segi nilai nutrisinya kurang diberikan tumpuan berbanding buah-buahan, sayur-sayuran, daging dan ikan.

Nasi ataupun beras yang berwarna putih dihasilkan dengan membuang kulit luar yang kaya dengan serabut diet (dietary fibre) dan yang tinggal adalah butiran beras yang kaya dengan kanji. Beras putih berkait rapat dengan penyakit kencing manis disebabkan kandungan indeks glisemik yang tinggi. Walaupun beras perang amat sesuai dengan pesakit kencing manis kerana kandungan seratnya yang tinggi, namun beras ini tidak begitu mendapat tempat di hati pengguna.

Antara faktor-faktor tersebut adalah perbezaan dari segi rasa, warna dan tekstur yang berbeza daripada beras putih. Oleh itu, penghasilan beras putih yang rendah dengan kandungan glisemik adalah menjadi matlamat utama pengeluar beras dengan melambatkan kadar penghadaman kanji dan meningkatkan kandungan serabut diet untuk menghasilkan diet nasi yang lebih sihat di samping mengekalkan kualiti beras putih tersebut untuk menambat hati pengguna.

Melambatkan Proses Penghadaman Bijirin

Kanji adalah satu-satunya kumpulan karbohidrat yang boleh dihadam di dalam usus manusia berbanding dengan polisakarida tumbuh-tumbuhan yang lain. Namun, terdapat sebahagian jumlah kecil kanji yang tidak dihadam sepenuhnya di dalam usus kecil dan akan keluar terus sebagai najis.

Berdasarkan kepada keadaan tersebut, kanji boleh diklasifikasi kepada 3 kumpulan, iaitu:

Kanji yang dihadam dengan cepatKanji yang dihadam dengan lambatKanji yang tidak dihadam

Penghasilan bijirin yang lambat dihadam dan dapat mengenyangkan seseorang itu pada satu jangka masa yang lama seterusnya memberi tenaga secara berterusan adalah strategi utama dalam menangani masalah yang berkaitan dengan penyakit obesiti. Ini disebabkan makanan yang lambat dihadam akan mengurangkan paras glukosa di dalam darah.

Indeks glisemik atau ‘glycemic index’ adalah satu kaedah untuk mengukur kecepatan makanan yang mengandungi karbohidrat dihadam seterusnya meningkatkan paras glukosa di dalam darah. Nasi adalah antara makanan yang mempunyai indeks glisemik yang tinggi. Namun, nilai indeks glisemik untuk nasi adalah berbeza bergantung kepada:

Masa memasakCara memasakCara pemprosesanCara penyimpanan.

Malahan, nilai indeks glisemik antara individu juga berbeza bergantung kepada keadaan individu tersebut. Kajian mendapati bahawa beras berwarna perang mempunyai nilai indeks glisemik yang rendah dan ini menjadikan beras perang sesuai untuk orang yang sihat dan pesakit kencing manis.

Pilihan Beras Yang Lebih Sihat

Kategori beras adalah berdasarkan peratusan kandungan amylose di dalam beras tersebut.

Beras yang tinggi amylose (>25%)Beras yang sederhana amylose (20-25%)Beras yang rendah amylose (<20%)

Walaupun kanji yang tinggi dengan amylose dikatakan menambah berat badan jika diambil secara berlebihan, terdapat kajian yang menyatakan bahawa kanji yang kaya dengan amylose dapat merendahkan paras glukosa dalam darah dan melambatkan proses pencernaan kanji tersebut di dalam usus. Diet seperti ini amat sesuai bagi mereka yang menghidap penyakit kencing manis kerana penghadaman dan penyerapan makanan yang lebih lambat akan memastikan paras glukosa di dalam darah adalah terkawal dan ini akan mengurangkan tindak balas insulin di dalam badan.

Proses pengisaran dan pemprosesan beras boleh menghilangkan sebahagian besar kandungan mineral dan protein di dalam beras putih. Berbanding dengan beras putih, beras perang amat kaya dengan kandungan polyphenol yang boleh melindungi seseorang daripada penyakit metabolik yang berkait rapat dengan pemakanan seperti kencing manis dan obesiti. Bran padi atau kulit padi pada beras perang kaya dengan serat, protein, lipid, vitamin, fitokimia, antioksida dan mineral. Kandungan-kandungan nutrisi yang terdapat pada bran padi dapat membantu merendahkan paras gula dan kolesterol dalam darah.

Kajian mengenai kualiti nutrisi nasi patut dipertingkatkan dan diperluaskan kerana nasi adalah makanan utama sebahagian populasi dunia. Ramai di antara kita yang takut untuk mengambil nasi sebagai diet utama. Namun, jika anda peka mengenai cara pengambilan nasi yang betul dalam diet seharian anda, anda tidak perlu lagi takut untuk makan nasi. Nak tahu beras apa yang ada di Malaysia? Nantikan kemunculan artikel seterusnya.

LOVEGROVE, A., KOSIK, O., BANDONILL, E., ABILGOS-RAMOS, R., ROMERO, M., SREENIVASULU, N., & SHEWRY, P. (2019). Improving Rice Dietary Fibre Content and Composition for Human Health. Journal of nutritional science and vitaminology, 65(Supplement), S48-S50.Butardo Jr, V. M., & Sreenivasulu, N. (2016). Tailoring grain storage reserves for a healthier rice diet and its comparative status with other cereals. In International review of cell and molecular biology (Vol. 323, pp. 31-70). Academic Press.Abubakar, B., Yakasai, H. M., Zawawi, N., & Ismail, M. (2018). Compositional analyses of white, brown and germinated forms of popular Malaysian rice to offer insight into the growing diet-related diseases. Journal of food and drug analysis, 26(2), 706-715.


Kencing Manis: Punca, Simptom dan Rawatan

Apakah itu penyakit kencing manis, punca-punca dan rawatannya?

Artikel ini akan menghuraikan dengan lengkap masalah kencing manis ini berserta huraian lengkap berkenaan perkara ini.

Pengenalan
Jenis Kencing Manis
Simptom dan Tanda
Punca Kencing Manis
Ujian Pengesanan dan Pemantauan
Rawatan
Komplikasi
Tips Pencegahan

Kencing manis atau istilah perubatannya, ‘diabetes mellitus’ adalah satu penyakit metabolik yang menyebabkan kandungan gula di dalam darah menjadi tinggi. Kandungan gula di dalam darah dikawal oleh sejenis hormon bernama insulin.

Apabila kandungan gula menjadi tinggi contohnya selepas makan, badan kita akan merembeskan insulin bagi ditukarkan kepada tenaga ataupun disimpan di dalam sel sel badan. Dalam pesakit diabetes, badan pesakit gagal menghasilkan insulin dengan secukupnya ataupun insulin dihasilkan tidak efektif menyebabkan kandungan gula di dalam darah tidak mampu dikawal.

Jenis-jenis Penyakit Kencing Manis

Terdapat beberapa jenis masalah kencing manis. Di sini kami hanya menerangkan 3 jenis yang selalu berlaku di dalam masyarakat.

1. Diabetes type 1

Ini adasalah sejenis penyakit ‘autoimun’ dan sering terjadi bersama beberapa jenis penyakit ‘autoimun’ yang lain. ‘Autoimun’ memberi maksud sistem imun badan kita menyerang sel badan kita sendiri. Terdapat faktor genetik yang mempunyai peranan dalam diabetes type 1. Dalam diabetes type 1, sistem imun badan menyerang dan merosakkan pankreas. Organ inilah yang menjadi tempat di mana insulin dihasilkan.

2. Diabetes type 2

Dalam jenis ini, badan kita menjadi seolah olah tidak memberi respon terhadap insulin jadi insulin tidak dapat menjalankan tugasnya. Dalam sesetengah kes, rembesan insulin juga berkurangan menyebabkan kandungan gula semakin tinggi.

Kebiasaannya, diabetes type 2 terjadi dalam kalangan mereka yang obes atau berat berlebihan. Terdapat juga faktor genetik dan persekitaran cara hidup yang memainkan peranan. Gaya hidup yang tidak sihat dan sejarah keluarga yang mempunyai diabetes turut menjadi punca risiko.

Diabetes jenis ini berlaku kepada ibu ibu hamil. Ia terjadi disebabkan terhasilnya hormon dari uri yang menjadikan badan kurang memberi respon terhadap insulin. Kebiasaannya, wanita hamil yang mempunyai diabetes adalah obes atau mempunyai berat berlebihan.

Kebanyakan pesakit kencing manis pada awalnya tidak mempunyai sebarang simptom. Tetapi jika kandungan gula terlalu tinggi, barulah pesakit akan mempunyai simptom seperti:

Kerap lapar dan dahagaSusut berat badanKerap kencingLesu yang teramatLuka yang lambat sembuhMata kaburKebas tangan atau kaki

Terdapat beberapa keadaan yang akan meningkatkan risiko anda untuk mendapat diabetes;

Sejarah keluarga dekat yang mempunyai penyakit diabetes seperti ibubapa dan adik beradikSejarah penyakit jantungTekanan darah tinggi atau tahap kolesterol tinggiGaya hidup tidak aktifObesitiSejarah kencing manis ketika mengandung

Ujian Pengesanan dan Pemantauan

Terdapat beberapa ujian yang boleh digunakan untuk mengesahkan seseorang itu mempunyai kencing manis ataupun tidak. Setelah seseorang itu disahkan mempunyai kencing manis, dia perlulah dipantau keadaannya supaya tidak mendapat apa-apa komplikasi daripada penyakit ini.

1. Bacaan gula dalam darah

Terdapat 2 jenis bacaan gula dalam darah iaitu bacaan gula selepas berpuasa dan bacaan secara rawak. Kedua bacaan ini mempunyai nilai penentu yang berbeza dan maksud yang berbeza. Jika anda mempunyai tanda tanda diabetes, hanya satu bacaan gula yang tinggi diperlukan untuk mengesahkan anda mempunyai kencing manis.

Namun begitu, jika anda tiada simptom, perlu 2 bacaan gula yang tinggi. Doktor akan mengambil darah anda dan membaca tahap bacaan gula dan membandingkannya dengan tahap bacaan yang diterima mengikut jenis jenis bacaan tadi. Sekiranya berlebihan dari tahap yang ditetapkan, doktor mungkin akan meminta anda untuk minum air gula dan bacaan seterusnya akan dibaca selepas 2 jam.

Apabila anda sudah disahkan menghidap kencing manis, doktor akan memantau bacaan gula di dalam darah anda. Bacaan inilah yang akan menentukan jika anda adalah pesakit yang patuh dengan arahan dojtor atau sebaliknya. Anda perlu merekod semua bacaan ini setiap hari dan menunjukkannya kepada doktor setiap kali temujanji.

HbA1c adalah sejenis protein molekul gula yang ada pada sel darah merah kita. Ujian ini adalah lebih tepat berbanding bacaan gula dalam darah tadi kerana ia menunjukkan kadar kandungan gula dalam darah bagi tempoh 3 bulan. Ia digunakan oleh doktor bagi memantau kawalan gula pesakit.

3. Ujian darah bagi melihat fungsi hati, buah pinggang dan kandungan kolesterol

Ujian-ujian ini diperlukan oleh doktor sebagai sebahagian daripada proses pengesanan dan rawatan diabetes. Bacaan tahap kolesterol diperlukan bagi memantau keadaan pesakit kerana kebanyakan pesakit diabetes juga mempunyai kandungan kolesterol yang tinggi. Bacaan-bacaan penting yang lain seperti fungsi buah pinggang diperlukan untuk pemantauan penyakit diabetes kerana diantara komplikasi diabetes adalah kerosakan buah pinggang.

4. Ujian air kencing

Ujian air kencing penting untuk melihat samada terdapat protein di dalam air kencing. Kehadiran protein menunjukkan terdapat kerosakan pada buah pinggang disebabkan penyakit kencing manis yang pesakit hadapi.

Terdapat beberapa jenis kaedah yang digunakan untuk  merawat diabetes bergantung kepada tahap gula di dalam darah dan keadaan pesakit.

Terdapat pelbagai jenis ubat yang digunakan bagi merawat diabetes. Setiap ubat ini mempunyai cara tersendiri bagi membantu badan mengawal kandungan gula dalam darah.

Doktor akan memberi anda kombinasi ubat ubat di atas bergantung kepada bacaan gula dan keadaan anda dari masa ke semasa. Perlu diingatkan bahawa sesetengah ubat ubat di atas turut memberi kesan kepada fungsi hati. Oleh itu, doktor juga akan memeriksa fungsi hati secara berkala bagi memantau kesan sampingan ubat.

Memandangkan punca diabetes adalah kuantiti insulin yang kurang atau tidak berkesan, oleh itu insulin digunakan untuk merawat penyakit ini. Insulin ini ada dalam bentuk pen atau pam. Insulin mempunyai beberapa jenis iaitu jenis yang bertindak cepat dan sederhana cepat, dan juga jenis yang bertindak lama dan sederhana lama.

Doktor akan menentukan jenis insulin yang sesuai berdasarkan tahap bacaan gula anda. Dos insulin juga akan ditentukan secara spesifik bergantung kepada bacaan gula anda dan mungkin akan berubah ubah bergantung kepada keperluan.

Sebagai pesakit, terdapat beberapa panduan tentang cara mencucuk insulin bagi memastikan keberkesanannya dan mengelakkan terjadinya kesan sampingan. Antaranya ialah;

Mematuhi dos insulin yang ditetapkan oleh doktorMenggunakan jarum yang tajam dan menukar jarum yang sudah tumpulMenggunakan teknik yang betul dari segi lokasi, cara cucuk jarum yang akan diajar oleh doktorMenukar lokasi cucuk insulin secara berkala bagi mengelakkan kesan sampingan

Selain daripada ubatan yang diberikan oleh doktor, anda juga akan dinasihatkan untuk mengawal diet anda bersesuaian dengan masalah kencing manis anda. Doktor akan merujuk anda kepada pakar permakanan yang akan merangka diet anda. Secara umumnya, diet anda perlu mengandungi kandungan karbohidrat yang ditetapkan, lebih sayur, buahan dan fiber serta anda dinasihatkan untuk mengurangkan pengambilan garam serta gula.

Anda juga akan diminta untuk mengamalkan gaya hidup lebih aktif sebagai salah satu langkah mencegah komplikasi diabetes. Anda disarankan untuk bersukan atau menjalankan aktiviti riadah selama minimum 150 minit seminggu.

5. Pengurangan berat badan

Jika pesakit diabetes itu obes atau mempunyai berat badan berlebihan, mereka akan dinasihatkan untuk menurunkan sebahagian berat badan ke tahap optima. Ini bertujuan untuk mencegah komplikasi dan juga membantu meningkatkan sensitiviti sel badan terhadap insulin.

Diabetes akan menyebabkan banyak komplikasi ke seluruh organ dalam badan. Semua komplikasi ini merupakan pembunuh sebenar dalam penyakit kencing manis.

Ini adalah satu keadaan di mana bacaan gula terlalu tinggi dan darah menjadi lebih berasid. Perkara ini akan menyebabkan kesan sampingan yang lain seperti muntah-muntah dan sakit perut. Keadaan ini boleh terjadi disebabkan beberapa punca seperti jangkitan kuman, dehidrasi, angin ahmar ataupun sakit jantung.

Ini adalah keadaan dimana kandungan gula dalam darah terlalu rendah. Walaupun gula berlebihan bahaya, gula yang kurang dalam badan juga mempunyai bahaya yang sama.

Kebiasaannya perkara ini berlaku dalam kalangan pesakit yang sudah berumur, mempunyai kemahiran kognitif yang sudah terjejas seperti nyanyuk, kurang pengambilan makanan, terlebih dos ubatan ataupun melakukan aktiviti fizikal secara berlebihan.

Tanda-tanda hipoglisemia adalah seperti

3. Serangan sakit jantung, sakit angin ahmar

Hal ini terjadi apabila terdapat kerosakan pada salur darah yang besar seperti salur darah otak dan jantung. Kerosakan ini terhasil daripada kesan gula berlebihan yang merosakkan struktur salur darah. Oleh sebab itu, pesakit diabetes mempunyai risiko yang sangat tinggi untuk mengalami masalah jantung.

4. Kerosakan buah pinggang, kerosakan mata dan kerosakan saraf

Reaksi yang terhasil sebagai respon kepada gula berlebihan dalam badan juga menyebabkan terjadinya kerosakan pada salur darah yang kecil seperti salur darah mata, buah pinggang dan sistem saraf. Oleh itu, pesakit diabetes perlu membuat saringan mata dan buah pinggang. Mereka akan dirujuk kepada pakar mata dan pakar buah pinggang jika mengalami komplikasi terhadap organ tersebut.

Apabila kandungan gula dalam darah terlalu tinggi, ini menyebabkan sistem imun badan menjadi tidak berfungsi. Oleh sebab itu, pesakit diabetes akan kerap mengalami jangkitan kuman terutama jangkitan kulit dan di bahagian sulit kerana sistem imun badan tidak dapat melawan jangkitan dengan normal. Luka pesakit diabetes juga sukar sembuh kerana sebab yang sama.

Tips untuk Mencegah Kencing Manis

Terdapat beberapa langkah yang  boleh diambil bagi mencegah diabetes. Antaranya adalah:

1. Gaya Hidup Sihat

Mengamalkan gaya hidup aktif dengan kerap bersenam dan melakukan aktiviti riadah seperti berbasikal dan berjalan. Sentiasa amalkan senaman ringkas seperti turun naik tangga bagi mengekalkan stamina dan juga dapat menurunkan berat badan dan mengurangkan risiko diabetes.

2. Mengamalkan Permakanan Sihat

Mengubah diet tidak sihat kepada diet yang kaya dengan serat, sayur sayuran dan karbohidrat sihat. Kurangkan pengambilan makanan terproses seperti makanan segera. Disarankan juga mengamalkan diet ‘suku suku separuh’ iaitu suku nasi, suku lauk dan separuh sayuran.

Jika anda merupakan seorang pesakit diabetes, anda juga perlu mencegah daripada berlakunya komplikasi yang teruk seperti yang disebutkan di atas. Amalkan;

Patuhi segala temujanji doktor dan pakar. Cuba untuk hadir ke setiap temujanji bagi bertemu doktor supaya dapat berbincang tentang penyakit anda. Doktor juga dapat memantau keadaan anda dengan mudah dan dapat merujuk anda ke pusat pusat berkaitan sebelum komplikasi terjadi.Patuhi arahan makan ubat dan cucuk insulin. Setiap ubat dan dos perlu dipatuhi arahan yang diberikan untuk mengelakkan terjadinya kesan sampingan terutamanya ubat anti diabetic. Patuhi juga arahan mencucuk insulin dengan betul bagi memastikan keberkesanannya.Patuhi nasihat doktor, ahli dietetic mengenai diet yang perlu anda amalkan dan diet yang perlu dijauhi. Anda juga perlu berdisiplin dalam mengamalkan gaya hidup sihat termasuk kerap bersenam dan beriadah.

Management of Type 2 Diabetes Mellitus (5th Edition). Academy of Medicine of Malaysia


Demam Denggi: Punca, Simptom dan Rawatan

Kebelakangan ini, ketika negara sedang sibuk memerangi wabak COVID-19, terdapat satu lagi wabak yang sekian lama melanda negara kita. Demam denggi sudah tidak asing lagi dalam kalangan masyarakat terutamanya di kawasan sekitar negeri Selangor, Wilayah Persekutuan Kuala Lumpur dan Johor.

Demam denggi adalah sejenis penyakit bawaan nyamuk Aedes yang dijangkiti virus Denggi. Apabila nyamuk Aedes yang dijangkiti mengigit manusia, virus tersebut akan menjangkiti manusia.

Virus denggi mempunya beberapa jenis iaitu, DEN 1, DEN 2, DEN 3 dan DEN 4. Sekiranya anda pernah dijangkiti oleh salah satu jenis virus tersebut, anda akan mempunyai imuniti terhadap virus tersebut sahaja. Oleh itu, anda boleh dijangkiti demam denggi lebih dari satu kali dalam hidup anda.

Nyamuk Aedes jenis aegypti pula adalah vektor atau pembawa virus ini. Nyamuk ini boleh dikenalpasti melalui belang hitam putih pada badan dan kakinya. Nyamuk aedes mula aktif sewaktu awal pagi dan lewat senja. Ia membiak di dalam kawasan air bertakung yang bersih dan jernih. Kitaran hidupnya dari telur, jejentik, kepompong dan nyamuk dewasa hanya mengambil masa 7 hari menyebabkan populasi mereka sangat cepat membesar.

Tanda tanda demam denggi

Sebelum bercerita dengan lebih lanjut tentang tanda demam denggi, umum perlu tahu bahawa terdapat 2 jenis demam denggi; demam denggi biasa dan demam denggi berdarah.

Setelah digigit oleh nyamuk yang membawa virus denggi, seseorang itu akan mula menunjukkan tanda tanda dalam masa 3 hingga 14 hari. Di tahap ini, tanda tanda yang sering dialami ialah:

Demam dan rasa lesu. Demam boleh mencecah suhu 40 darjah celcius dan berterusan selama seminggu. Kanak- kanak juga boleh menjadi sawan kerana demam panas.
Sakit kepala di bahagian belakang mata
Sakit otot dan sendi
Hilang selera makan
Muntah
Sakit perut
Ruam kemerahan pada badan

Ruam selalunya timbul ketika demam sudah nak baik dan ia kelihatan seperti tompok tompok merah pada kulit putih. Fasa di atas merupakan fasa demam(febrile phase). Fasa seterusnya adalah fasa kritikal yang mengambil masa 2 hari. Pada waktu ini, demam mula surut dan terdapat perubahan drastik proses pengedaran darah disebabkan reaksi badan kita terhadap virus tersebut.

Kebanyakan pesakit dapat melalui fasa ini dan seterusnya memasuki fasa penyembuhan.Namun begitu, terdapat sesetengah pesakit yang menjadi semakin tenat kerana mereka sukar melepasi fasa ini.

Pasa waktu ini, sistem pengedaran darah dalam badan telah terjejas, darah menjadi semakin pekat dan tekanan darah menjadi rendah menyebabkan mereka mula menunjukkan tanda tanda pendarahan. Terdapat beberapa tanda tanda amaran yang perlu dikenalpasti;

Sakit perut yang teruk
Muntah berterusan
Cirit Birit yang berterusan
Gusi berdarah
Muntah berdarah
Pendarahan bawah kulit yang dilihat sebagai kesan lebam
Pernafasan laju
Lesu dan letih

Apabila seseorang itu telah mula menunjukkan tanda tanda di atas, mereka mesti segera dibawa ke hospital untuk rawatan lanjut yang akan menentukan samada mereka hidup atau mati.

Terdapat beberapa ujian yang akan dilakukan oleh doktor untuk mengesan masalah ini. Selalunya jika pesakit hanya mengalami demam sahaja, doktor akan memberikan masa lebih kurang 3 hari untuk melihat sama ada pesakit akan sembuh atau tidak. Jika pesakit masih demam, selalunya doktor akan mula menyiasat punca demam tersebut.

1. Full Blood Count

Ujian ini untuk melihat jumlah sel darah di dalam badan kita. Selalunya pesakit yang mengalami demam denggi akan mempunyai bilangan platlet dan sel darah putih yang rendah di dalam badan.

2. Dengue Rapid Test

Doktor akan menjalankan ujian “dengue rapid test” yang akan memberi kepastian bahawa seseorang itu telah dijangkiti virus denggi. Ia mengesan antigen NS1 iaitu sejenis protein pada virus denggi. Jika  ujian NS1 ini positif, ia bermakna seseorang itu sedang dijangkiti virus denggi dan dalam fasa akut atau awal.

Terdapat juga beberapa ujian antibodi yang lain seperti antibodi IgM dan IgG. Antibodi ini dihasilkan oleh sistem imun badan bagi melawan virus denggi.

Antibodi IgM biasanya muncul di awal fasa jangkitan manakala IgG muncul sedikit lewat dalam jangkitan denggi kali pertama. Pada jangkitan kali kedua, antibodi IgG akan muncul lebih awal dan menjadi penentu bagi jangkitan denggi kali kedua.

Selain itu terdapat juga beberapa ujian darah lain yang dijalankan oleh doktor bagi memantau keadaan pesakit. Ujian ini termasuk “coagulation test” dan ujian fungsi hati dan fungsi buah pinggang

Sehingga hari ini, tiada ubat ditemukan untuk merawat penyakit denggi. Vaksin yang berkesan dan kurang kesan sampingan juga masih belum ditemui bagi menghalang jangkitan virus denggi. Jika di hospital, doktor akan memberikan rawatan simptomatik bagi melegakan simptom yang dialami.

Ubat demam selalunya tidak diberikan kepada pesakit demam denggi terutamanya jika mereka dimasukkan ke dalam hospital. Ini kerana penting bagi doktor untuk mengetahui bila demam pesakit mula sembuh.

Ketika demam sembuh, pesakit mudah mengalami ‘Fluid overload’ iaitu satu keadaan dimana air yang diberikan kepada pesakit berlebihan dan air tersebut berkumpul di dalam paru-paru. Hanya jika suhu pesakit terlalu tinggi, barulah ubat demam diberikan kepada pesakit.

2. Suntikan air ke dalam Salur darah

Pesakit yang dimasukkan ke dalam hospital selalu diberikan rawatan ini iaitu air terus dimasukkan ke dalam salur darah melalui jaram. Ini penting bagi pesakit demam denggi kerana jika pesakit kekurangan air, pesakit akan berisiko untuk mengalami denggi berdarah, kegagalan hati dan juga buah pinggang.

Jika dirumah pula, pesakit boleh mengambil air sekerap yang mungkin untuk mengelakkan dehidrasi berlaku pada dirinya.

Pemberian darah hanya diberikan kepada pesakit jika pesakit disyaki mengalami pendarahan. Pada ketika ini, selalunya tekanan darah pesakit akan menjadi semakin rendah dan mungkin pesakit akan menunjukkan simptom pendarahan seperti gusi berdarah atau muntah darah. Inilah dinamakan sebagai Denggi Berdarah

Terdapat beberapa komplikasi yang mungkin boleh dihadapi oleh pesakit demam denggi. Ia adalah:

Pada ketika ini, selalunya pesakit akan mengalami tekanan darah yang rendah berserta denyutan jantung yang laju. Tidak semestinya denggi berdarah itu berlaku dengan simptom pendarahan seperti muntah darah atau gusi berdarah. Selalunya pesakit tidak mempunyai simptom-simptom seperti itu tetapi apa yang dapat dilihat adalah tekanan darahnya semakin berkurangan dan tidak respons walaupun diberikan air kepada pesakit.

2. Kegagalan fungsi hati

Darah yang terlalu pekat ataupun denggi berdarah itu sendiri dapat menyebabkan masalah kegagalan fungsi hati. Ini disebabkan kurangannya sel darah merah yang mencukupi pergi ke hati. Perkara ini akan menyebabkan sel hati mati dan tidak mampu menghasilkan faktor pembeku darah yang mencukupi menyebabkan akhirnya pesakit lebih mudah mengalami pendarahan.

3. Kegagalan fungsi buah pinggang

Puncanya sama seperti kegagalan fungsi hati. Perkara ini menyebabkan banyak bahan kumuh pesakit tidak dapat dirembeskan dengan betul. Keadaan pesakit boleh menjadi lebih teruk disebabkan perkara ini.

4. Jangkitan Selaput otak

Demam denggi juga boleh menyebabkan jangkitan selaput otak(meningitis). Virus ini mampu pergi ke otak dan menyebabkan keradangan selaput otak. Pesakit boleh pengsan, tidak sedarkan diri atau sawan disebabkan perkara ini.

Terdapat beberapa cara untuk mencegah penyakit ini daripada berlaku. Cara-cara tersebut adalah:

Memastikan tiada tempat pembiakan nyamuk di dalam dan luar rumah

Membuang bekas yang menakung air
Pastikan tangki air dan bekas tadahah hujan ditutup
Pastikan pasu bunga dan bekas takungan air dibersihkan sekali seminggu
Disarankan juga membela ikan di dalam kolam untuk membunuh jentik jentik
Meletakkan ubat jejentik di dalam tempat tadahan air

Menggunakan semburan serangga untuk membunuh nyamuk
Mengamalkan langkah perlindungan diri seperti;

Pastikan tingkap dan pintu sentiasa ditutup
Elakkan berada di luar rumah pada awal pagi dan lewat petang kerana nyamuk aktif di waktu ini
Memasang ubat nyamuk di dalam rumah

Dengue Fever – Healthline


Masuk Hospital Sebab Bau durian. Apakah Puncanya?

Petikan akhbar CNN pada tarikh 22 Jun 2020 menyatakan seramai 6 orang pekerja kurier telah dimasukkan ke hospital akibat terhidu bau gas dari bungkusan yang tidak diketahui isinya. Kejadian yang berlaku di Jerman baru baru ini berpunca daripada bungkusan yang mengandungi 4 biji buah durian.

Seramai 12 orang pekerja mengadu berasa mual, telah diberi rawatan kecemasan. Seluruh bangunan digesa untuk dikosongkan. Salah seorang pekerja kurier tersebut telah terhidu bau yang tajam menyebabkan mereka menghubungi polis, bomba dan pasukan kesihatan ke pejabat pos di Bavaria, Jerman untuk tindakan lanjut.

Durian atau Durio Zibethinus Murr ialah buah tropika bermusim yang boleh didapati di negara negara Asia Tenggara seperti Malaysia, Indonesia, Thailand dan Filipina. Buah durian yang matang sepenuhnya mempunyai jangka hayat yang pendek iaitu hanya 2 ke 5 hari.

Isinya yang berwarna putih kekuningan dan bertekstur lembut seperti kastard mampu memberikan pelbagai reaksi kepada sesiapa yang menikmatinya. Durian digelar “Raja Buah” disebabkan oleh rasa dan aroma yang unik. Keunikan rasa dan aroma durian adalah disebabkan kehadiran sebatian mudah meruap (volatile compunds) seperti esters, aldehid, sulfur, alkohol dan keton.

Gas daripada Buah Durian

Kajian yang dijalankan oleh Chin et al (2007), melaporkan terdapat 39 sebatian mudah meruap dalam durian variasi Malaysia (D2, D24 dan D101). Diantara 39 sebatian ini, sulfur adalah sebatian yang utama. Jika dibandingkan dengan sebatian sulfur di antara durian variasi Malaysia dan Indonesia, durian variasi Malaysia menghasilkan sulfur sebanyak 97% lebih tinggi daripada durian variasi Indonesia.

Untuk pengetahuan pembaca, sebatian sulfur yang mudah meruap atau volatile sulphur compounds (VSCs) memberi aroma menyerupai bawang merah (tajam atau pungent) dan bau api mancis yang telah dipadamkan.

Maka tidak hairan jika kes di Jerman menjadi serius sehingga pekerja kurier terpaksa memanggil polis, bomba dan pasukan kesihatan. Mereka menyangka terdapat kebocoran gas di premis mereka. Tambahan pula, beberapa pekerja mengalami mual dan pening.

Kesan Sampingan Gas Sebatian Sulfur dalam Durian

Gas Sebatian sulfur boleh menyebabkan iritasi dalam hidung, tekak dan kerongkong yang boleh menyebabkan batuk, kesukaran bernafas, mual dan pening. Kesan menghidu gas sulfur boleh dirasa dengan sangat pantas. Kebanyakan orang menyedari simptom menjadi semakin teruk dalam tempoh 10 ke 15 minit selepas terhidu gas.

Kejadian Durian yang lain

Ini bukan kejadian pertama kes sebegini berlaku. Tahun 2019, pekerja di perpustakaan di Universiti Canberra telah digesa untuk mengosongkan bangunan kerana disyaki ada kebocoran gas. Setelah disiasat, punca bau gas itu adalah daripada buah durian juga.

Kejadian yang lain berlaku pada tahun 2018 di dalam pesawat Indonesia dimana pesawat tersebut terpaksa mendarat kerana penumpang mengadu tidak tahan dengan bau busuk. Durian yang dikatakan busuk itu berada di bahagian kargo dimana agak jauh dengan bahagian penumpang jika  dilihat pada struktur kapal terbang.

Selain sulfur, esters pula adalah sebatian mudah meruap yang kedua tertinggi yang dihasilkan dalam buah durian. Berbeza dengan sulfur, esters memberikan aroma manis kepada durian. Aldehid pula memberi aroma fruity. Ethanol pula ialah sejenis alkohol yang juga meruap dan memberikan aroma tajam. Manakala sebatian keton yang hadir didalam durian yang dinamakan 3-hydroxy-2-butanone memberikan aroma seakan krim yogurt berlemak dan memberi rasa seakan mentega berlemak.

Tetapi, sebatian keton yang kedua yang dinamakan  2-hydroxy-3-pentanone memberikan aroma yang kurang menyenangkan iaitu aroma hanyir ikan dan aroma tanah. Menarik, bukan? Durian ialah sebiji buah tetapi boleh menghasilkan pelbagai rasa dan aroma mengikut variasinya. Sehingga kini, masih banyak aspek buah durian yang sedang dikaji. Diharapkan dengan hasil kajian terbaru, kita lebih menghargai raja buah ini.

Walau bagaimanapun, untuk pengetahuan pembaca, bungkusan durian di Jerman itu telah selamat dihantar ke penerima walau berhadapan situasi panik. Tahniah frontliner (pekerja pejabat pos) walaupun menempuh bahaya sehingga ada yang dimasukkan ke hospital, tetapi masih gigih memastikan bungkusan selamat ke tangan penerima.

Dengan ini maka jelaslah bahawa bukan semua boleh terima aroma dan rasa raja buah ini. Setiap manusia mempunyai tahap sensitiviti yang berbeza terhadap sebatian kimia dalam buah durian. Patuhilah papan tanda sekiranya terdapat halangan untuk membawa, membungkus atau mengirim buah durian. Hal ini kerana dikhuatiri boleh mencetuskan situasi panik. Bertimbang rasalah dengan orang sekeliling kita.

Chin, S.T.; Nazimah, S.A.H.; Quek, S.Y.; Man, Y.B.C.; Rahman, R.A.; Hashim, D.M. Analysis of volatile Compounds from Malaysian durians (Durio zibethinus) using headspace SPME coupled to fast GC-MS. J. Compost. Anal. 2007, 20, 31–44.Idris, S. Durio of Malaysia, 1st ed.; Malaysian Agricultural Research and Development Institute (MARDI): Kuala Lumpur, Malaysia, 2011; pp. 1–130, ISBN 9789679675726.


Hilangkan berat badan dengan berfikir? Wujud ke?

Pada tahun 1984, Kejuaraan Catur Sedunia terpaksa dibatalkan apabila keadan pemain elit Rusia, Anatoly Karpov amat membimbangkan pihak penganjur. Selepas 5 bulan dan telah mengharungi 48 pertandingan catur, Anatoly Karpov telah hilang berat badan sebanyak 22 paun bersamaan dengan 10 kilogram.

Karpov tidak keseorangan dalam hal ini. Terdapat beberapa pemain elit catur seperti Rustam Kasimdzhanov yang telah hilang berat badan sebanyak 17 paun pada tahun 2004. Mikhail Antipov, pemain elit Rusia yang berusia 21 tahun telah membakar sebanyak 560 kalori hanya dengan bermain catur selama 2 jam. Pembakaran kalori oleh Mikhail Antipov tersebut adalah bersamaan dengan pembakaran kalori oleh Roger Federer sewaktu bermain tenis secara persendirian. Menakjubkan bukan!

Robert Sapolsky, seorang profesor di Stanford University mengatakan bahawa, pemain catur yang mahir boleh membakar sebanyak 6000 kalori sehari sewaktu bermain di dalam pertandingan. Jumlah kalori yang dibakar adalah 3 kali ganda daripada jumlah kalori yang dibakar oleh seorang individu biasa.

Berdasarkan peningkatan kadar pernafasan sebanyak 3 kali ganda, peningkatan tekanan darah dan pengecutan otot sebelum, semasa dan selepas pertandingan, Sapolsky menyatakan tindak balas akibat tekanan daripada bermain catur adalah setanding dengan tekanan yang dialami oleh para atlet yang lain. “Tekanan darah yang tinggi di kalangan pemain elit catur yang bermain selama beberapa jam menyerupai tekanan darah pelari maraton yang sedang bertanding,” kata Sapolsky.

Di dalam tisu manusia, glukosa yang diserap daripada makanan akan disimpan dalam bentuk glikogen bertujuan untuk memberi tenaga kepada anggota badan apabila diperlukan. Glikogen yang disimpan tadi akan ditukarkan kepada glukosa melalui proses glikolisis.

Walaupun paras glikogen di dalam otak lebih rendah berbanding organ hati dan otot, glikogen juga amat penting untuk aktiviti neuron di dalam otak. Walaupun saiz otak kecil, iaitu 1/16 daripada berat badan seorang manusia, organ ini paling banyak menggunakan tenaga yang dihasilkan. Hampir 75%-80% tenaga yang dihasilkan di dalam otak digunakan oleh sel neuron untuk menghantar isyarat kepada sel neuron yang lain.

Glukosa adalah sumber tenaga yang utama kepada otak kecuali apabila dalam keadaan kebuluran yang berpanjangan. Dalam keadaan rehat, otak akan menggunakan 120 g glukosa sehari bersamaan dengan 420 kcal (kilokalori).

Secara khususnya, tenaga yang digunakan adalah untuk mengimbangi potensi membran natrium-potasium (Na+-K+) yang bertanggungjawab dalam penghantaran impuls saraf. Otak manusia takkan pernah berhenti bekerja walaupun kita sedang tidur untuk memastikan setiap fungsi fisiologi badan kita berfungsi dengan baik seperti bernafas.

Berfikir boleh membakar kalori?

Jika otak menggunakan lebih banyak tenaga untuk memastikan anggota badan kita berfungsi dengan baik, adakah ini bermakna lebih banyak kalori akan dibakar?

Secara teknikal, jawapannya adalah ya. Namun keadaan ini hanyalah melibatkan tugasan yang memerlukan kemahiran berfikir. Apabila kita belajar sesuatu yang baru, otak kita secara automatiknya akan menerima isyarat mengenai pertambahan tenaga di bahagian otak yang diaktifkan melalui latihan seperti bermain catur atau mempelajari muzik. Namun, apabila otak kita sudah mahir mengendalikan aktiviti baru tersebut, otak kita tidak perlu bekerja keras dan tenaga yang diperlukan akan berkurangan.

Kalau anda rasa nak makan makanan manis, ya, anda boleh berbuat demikian. Tetapi sekiranya anda fikir bahawa aktiviti berfikir akan membakar kalori makanan manis tersebut, anda sememangnya salah!

Sebenarnya, tenaga yang diperlukan apabila menggunakan kemahiran berfikir adalah lebih sedikit berbanding dengan penggunaan tenaga oleh otak yang diperlukan untuk mengawal fungsi fisiologi badan manusia secara menyeluruh. Kemahiran berfikir untuk melakukan aktiviti baru tersebut tidak mempengaruhi kadar tenaga yang diperlukan oleh otak secara keseluruhannya.

Apa yang terjadi kepada Karpov?

Berbalik kepada cerita Anatoly Karpov, memang benar beliau mengalami kehilangan berat badan yang amat membimbangkan sehingga terbatalnya pertandingan catur sedunia. Namun, ini adalah disebabkan tekanan yang dialami oleh beliau dan pengambilan makanan yang berkurang. Bukannya kerana letih berfikir sewaktu bermain catur!

Pemain elit catur biasanya akan mengalami tekanan yang membawa kepada peningkatan kadar degupan jantung, bernafas dengan lebih cepat dan berpeluh. Keadaan ini akan menyumbang kepada pembakaran kalori di dalam badan dari masa ke semasa.

Why grandmasters magnus carlsen fabiano caruana lose weight playing chess. ESPNHow Many Calories Can the Brain Burn by Thinking?- LivescienceSapolsky, R. M. (2015). Stress and the brain: individual variability and the inverted-U. Nature neuroscience, 18(10), 1344.Watts, M. E., Pocock, R., & Claudianos, C. (2018). Brain energy and oxygen metabolism: emerging role in normal function and disease. Frontiers in molecular neuroscience, 11, 216.Berg, J. M., Tymoczko, J. L., & Stryer, L. (2002). Each organ has a unique metabolic profile. Biochemistry, 5.


Susu Segar VS Susu UHT

Susu lembu semakin popular dan seringkali menjadi minuman pilihan untuk menghilangkan dahaga. Selain itu, susu lembu juga kaya dengan nutrien penting seperi kalsium, protein, vitamin dan mineral. Mengikut saranan pengambilan makanan harian Malaysia, seseorang perlu minum sekurang kurangnya 3 gelas susu dalam sehari. Banyak, bukan?

Susu diperlukan dalam diet untuk memastikan pengambilan kalsium dan protein yang penting untuk kesihatan tulang dan tumbesaran. Tahukah anda, kita perlu minum susu sepanjang hidup? Terdapat pelbagai variasi susu dipasaran. Ada yang disusun di rak pada suhu bilik dan ada yang disusun di ruangan sejuk. Apakah perbezaannya? Nampak sama, tetapi mengapa perlu disimpan disuhu berbeza. Artikel ini akan mengupas perbezaan jenis susu lembu dan bagaimana ia mempengaruhi cara penyimpanan.

Berdasarkan Akta Makanan 1983 dan Regulasi Makanan 1985, susu segar bermaksud susu normal, bersih dan segar yang dihasilkan oleh lembu, kerbau atau kambing yang sihat. Haiwan mamalia ini perlulah diberi diet yang mencukupi dan dipelihara dengan baik. Susu perlu mempunyai tidak kurang daripada 3.25% lemak dan 8.5% pepejal bukan lemak.

Atas faktor keselamatan makanan, kita perlu mengambil susu yang telah di ‘pasteur’. Hal ini kerana, proses pasteurisasi susu berupaya untuk membunuh kuman dan bakteria.

Terdapat dua teknik dalam pempasteuran susu.

Susu dikenakan haba dijulat 63°C hingga 65°C sekurang kurangnya dalam masa 30 minit. Sejurus itu, disejukkan ke suhu 4°C atau kurang. Susu perlu sentiasa berada di suhu bawah 4°C ini dan perlu dijauhkan dari sumber pencemaran makanan sehingga sampai ke pengguna.

2. High Temperature Short Time Method

Susu dikenakan haba tidak kurang daripada 73°C selama 15 saat. Sejurus itu, disejukkan ke suhu 4°C atau kurang.

Susu UHT atau Ultra High Temperature ialah susu yang telah dikenakan haba yang tidak kurang daripada 135°C selama sekurang kurangnya 2 saat dan terus dibungkus secara aseptik kedalam bungkusan steril. Proses ini juga dikenali sebagai “commercially sterile”atau steril dan bersih daripada bakteria dan enzim bakteria yang tahan haba. Di suhu ini, kebanyakan bakteria akan mati.

Susu segar biasanya boleh didapati di bahagian sejuk atau chiller. Oleh kerana itu, sejurus selepas dibeli, susu segar perlu segera dibawa pulang dan dimasukkan kedalam peti sejuk. Sekiranya tidak dapat terus pulang ke rumah, selepas dibayar di kaunter, masukkan susu segar ke dalam kotak ais supaya dapat mengekalkan suhu sejuk dan kesegaran susu tersebut. Langkah ini juga penting untuk mengelakkan susu rosak diserang bakteria.

Susu UHT pula biasanya diletakkan di suhu bilik sahaja. Harganya juga sedikit murah jika dibandingkan dengan susu segar kerana ia mudah dan tidak renyah dihantar dari kilang ke pasaran. Lori penghantaran susu UHT tidak memerlukan chiller. Oleh itu, kos dapat dikurangkan. Jika dibandingkan dengan susu segar, susu UHT boleh menjangkau hayat selama 6 bulan. Tetapi, sebaik sahaja dibuka, susu tersebut perlu disimpan di suhu 4°C dan perlu dihabiskan dalam masa 3 ke 4 hari.

Walaupun kedua dua susu ini berbeza cara penyimpanannya, tetapi jika diperhatikan terdapat persamaan dari segi material pembungkusan. Susu segar dan UHT dibungkus menggunakan kotak atau plastik pembungkusan minuman yang tidak telus cahaya. Oleh kerana vitamin yang terdapat dalam susu sangat sensitif kepada cahaya, pembungkusan sedemikian sangat penting untuk menjaga kualiti susu. Botol kaca pernah digunakan untuk menyimpan susu, tetapi semakin lama susu terdedah dengan cahaya, semakin kurang kandungan vitamin didalam susu terutamanya vitamin B2 yang sangat sensitif cahaya. Ia boleh merubah rasa susu tersebut.

Untuk mendapatkan nutrien dalam susu semaksima yang mungkin, kita seharusnya mengikut tatacara penyimpanan susu mengikut label di kotak susu. Baca label dikotak susu dan ikut aturan yang diarahkan. Simpan susu disuhu 4°C di dalam bungkusan asal. Habiskan susu dalam masa 3 ke 4 hari. Sentiasa pastikan susu ditutup untuk mengelakkan susu menyerap rasa dan bau makanan lain. Elak bekukan susu kerana struktur protein susu boleh terjejas apabila dinyahbekukan. Susu mungkin akan menjadi seperti tekstur dadih.

Food Act 1983 (Act 281) & RegulationsMalaysian Dietary Guidelines


Hadiah Nobel Versi Matematik

Setiap tahun kita dihidangkan dengan berita penganugerahan Hadiah Nobel kepada penerima-penerima yang terpilih. Enam Hadiah Nobel dianugerahkan setiap tahun, satu dalam setiap kategori berikut: sastera, fizik, kimia, keamanan, ekonomi, dan fisiologi & perubatan. Namun begitu, pernahkah anda terfikir yang tiada Hadiah Nobel untuk kategori matematik?

Walaupun tiada Hadiah Nobel untuk matematik, tetapi beberapa ahli matematik telah memenangi hadiah itu dalam ekonomi, dan dalam satu kes untuk kategori sastera. Sebab kenapa tiada kategori untuk matematik telah menimbulkan banyak spekulasi kerana Alfred Nobel, pencipta Hadiah Nobel tidak pernah menyatakan sebab kenapa dia tidak memasukkan kategori matematik.

Ahli matematik terkenal, John Nash memenangi Hadiah Nobel ekonomi pada tahun 1994 manakala Bertrand Russell memenangi Hadiah Nobel sastera pada tahun 1950. Kisah hidup John Nash diadaptasikan sebagai sebuah filem yang berjaya memenangi anugerah Oscar iaitu filem A Beautiful Mind lakonan Russell Crowe.

John Nash. Sumber: wikipedia

Walaupun Hadiah Nobel tidak menyenaraikan kategori matematik, terdapat beberapa anugerah yang menghargai sumbangan dalam matematik. Antaranya ialah Pingat Fields, Hadiah Abel, Hadiah Wolf, Hadiah Shaw dan lain-lain lagi. Namun begitu, Pingat Fields dan Hadiah Abel dianggap setaraf dengan Hadiah Nobel dan dianggap sebagai Hadiah Nobel versi matematik.

Pingat Fields diilhamkan oleh John Charles Fields, seorang ahli matematik yang berasal dari Kanada. Pingat Fields dianugerahkan kepada 2,3 atau 4 orang ahli matematik yang berusia 40 tahun ke bawah di Kongres Antarabangsa Kesatuan Matematik Antarabangsa (International Mathematical Union) yang diadakan setiap empat tahun.

Pingat Fields merupakan anugerah tertinggi yang boleh dimenangi oleh ahli matematik bagi menghargai sumbangan dan memberikan galakkan kepada ahli matematik untuk menghasilkan penemuan pada usia muda. Hal ini kerana ramai pihak beranggapan yang ahli matematik tidak produktif apabila sudah berusia lebih 40 tahun.

Pingat yang diberikan kepada penerima Pingat Fields. Sumber : Wikipedia

Sejak tahun 2006, wang tunai sebanyak 15000 CAD diberikan kepada setiap penerima. Pingat ini pertama kali dihadiahkan pada tahun 1936 kepada ahli matematik Finland, Lars Ahlfors dan ahli matematik Amerika Jesse Douglas  dan anugerah ini diberikan setiap 4 tahun bermula pada tahun 1950. Sehingga ke hari ini, sebanyak 60 ahli matematik daripada pelbagai bidang telah menerima Pingat Fields.

Pada tahun 2014, Maryam Mirzhakani telah mencipta sejarah sebagai penerima Pingat Fields pertama daripada kalangan wanita manakala Ngo Bao Chao menjadi orang pertama dan satu-satunya dari Asia Tenggara yang menerima Pingat Fields. Beliau menerima pingat tersebut pada tahun 2006 atas jasanya membuktikan salah satu kes dalam Program Langlands dan pada tahun 2006 juga, Grigori Perelman menjadi orang pertama yang menolak Pingat Fields.

Kali terakhir Pingat Fields diberikan kepada Peter Scholze, Caucher Birkar, Alessio Figalli dan Akshay Venkatesh pada tahun  2018. Namun begitu, pingat Caucher Birkar dicuri selepas beberapa jam beliau menerimanya dan pihak Kesatuan Matematik Antarabangsa memberikan pingat yang baharu kepada beliau dalam satu majlis khas beberapa hari selepas itu. Jean Pierre Serre, ahli matematik yang dianggap sebagai ahli matematik teragung abad ke 20, mencipta rekod sebagai ahli matematik termuda yang menerima pingat ini. Beliau menerima Pingat Fields ketika hanya berusia 27 tahun, satu pencapaian yang sangat sukar untuk dipecahkan.

Andrew Wiles menjadi satu-satunya penerima plak perak Kesatuan Matematik Antarabangsa atas jasanya  membuktikan Teorem Terakhir Fermat.  Walaupun Wiles sedikit melebihi had umur pada tahun 1994, dia dianggap sebagai kegemaran untuk memenangi Pingat Fields. Namun, sedikit kesilapan dalam bukti itu(kemudian diselesaikan oleh Richard Taylor dan Wiles sendiri)  dijumpai pada tahun 1993 yang menyebabkan beliau tidak menerima pingat tersebut pada tahun 1994. Oleh itu, Kesatuan Matematik Antarabangsa memberikan penghargaan khas kepada Andrew Wiles.

Hadiah Abel merupakan hadiah daripada kerajaan Norway yang diberikan setiap tahun oleh Raja Norway kepada satu atau lebih ahli matematik yang memberikan sumbangan yang besar kepada dunia matematik. Hadiah Abel dinamakan bersempena ahli matematik agung Norway, Neils Henrik Abel yang meninggal pada usia muda dan diilhamkan oleh Hadiah Nobel iaitu diberikan pada setiap tahun.

Hadiah Abel menawarkan hadiah yang tinggi berbanding Pingat Fields iaitu sekitar 770 000 USD. Tiada had umur bagi penerima Hadiah Abel, namun setakat ini, hadiah ini cuma diberikan kepada kebanyakan ahli-ahli matematik yang sudahpun bersara. Pada setiap tahun, Hadiah Abel diberikan kepada seorang atau dua orang ahli matematik bagi menghargai sumbangan mereka.

Pada Ogos 2001, kerajaan Norway mengumumkan bahawa Hadiah Abel akan diberikan mulai tahun 2002 bersempena ulang tahun kelahiran Abel yang ke dua ratus. Namun begitu, Hadiah Abel hanya mula diberikan pada tahun 2003 kepada ahli matematik teragung abad ke 20, Jean Pierre Serre manakala Atle Selberg hanya menerima hadiah kehormat pada tahun 2002.

Setakat tahun 2020, terdapat 22 orang penerima Hadiah Abel dengan 6 daripada mereka turut pernah menerima Pingat Fields sebelum ini. S. R. Srinivasa Varadhan merupakan satu-satunya penerima Hadiah Abel yang berasal dari Asia manakala Karen Uhlenbeck, seorang profesor emeritus di Universiti Texas di Austin menjadi wanita pertama yang menerima Hadiah Abel pada tahun lalu. John Nash merupakan satu-satunya ahli matematik yang menerima Hadiah Abel dan Hadiah Nobel.


Cara Tanam Cili yang betul (Panduan Lengkap)

Apakah cara terbaik dan mudah untuk tanam cili?

Artikel ini akan membincangkan cara penanaman cili yang betul, penggunaan jenis tanah, tuaian dan beberapa perkara lagi yang berkaitan dengan penanaman tumbuhan ini.

Pengenalan
Pemilihan varieti yang tahan penyakit
Penyediaan Benih
Semaian
Jenis Tanah
Pemindahan anak benih ke tanah
Sungkupan
Pengurusan Air
Pengurusan Baja
Pengurusan Rumpai
Pemasangan Pancang
Kewalan Penyakit dan Perosak
Tuaian

Cili (Capsicum annuum) adalah sejenis sayur yang sangat popular di kalangan pekebun kerana warnanya, rasa, rempah dan kandungan kimianya yang unik.

Cili yang ditanam boleh membuahkan hasil yang lumayan apabila ia ditanam di kawasan yang mempunyai cahaya yang mencukupi walaupun ia ditanam di dalam kawasan berstruktur tertutup. Ini adalah kerana ia membantu meningkatkan rasa pedas dan rasa yang kuat cili tersebut.

Cili mempunyai kitaran pembesaran yang cepat ketika cuaca panas dan peringkat pembesarannya adalah perlahan apabila musim hujan. Kitaran normal pokok cili adalah seperti berikut:

Semaian ke percambahan= 5 ke 21 hariDi tanam ke tanah= 4 – 8 mingguPenanaman diatas tanah hingga bunga pertama = 3 mingguBunga pertama hingga menuai = 9 – 14 mingguTempoh penuaian = 3 – 6 minggu

PEMILIHAN VARIETI YANG TAHAN PENYAKIT DAN MUDAH UNTUK HIDUP

Hasil cili yang tinggi bergantung kepada varieti dan musim tanaman. Dengan itu, adalah penting untuk mempertimbangkan kualiti buah yang mempunyai ciri-ciri yang dikehendaki pengguna seperti warna, tahap kepedasan, bentuk, ketahanan kepada perosak dan penyakit, toleransi kepada musim kemarau dan juga kos benih yang rendah.

Di Malaysia, banyak jenis varieti cili yang ditanam. Tetapi varieti yang selalu di pilih oleh pekebun adalah varieti jenis Kulai dan Langkap yang secara purata hasil adalah 12t/ha(tan/hektar)

Benih perlu direndam di dalam air suam (50°C) selama 30 minit dan dibilas dengan air sejuk dan dibiarkan kering.

Untuk rawatan racun kulat, 1 g Benomyl (a.i 20%) dan 1g Thiram (a.i 20%) di dalam 40 ml air untuk mendapatkan kepekatan larutan adalah 0.1% a.i.

Selepas rawatan kulat, benih akan dikeringkan pada suhu 20°C pada kelembapan 40% ataupun disemai secepat mungkin.

Beli benih di sini:

Cili PadiCili MerahCili Hijau

Rawatan semaian anak benih cili adalah bergantung kepada varieti, kualiti benih dan kelembapan tanah. Untuk semaian yang optimum, benih di dalam media perlu:

mempunyai sistem pengairan yang baik,pastikan media yang dirawat dan disiram setiap hari. Dengan keadaan ini, benih akan bercambah dalam masa 8 hari.

Isi kan benih di dalam bekas semaian yang mempunyai 67% adalah peat moss and 33% adalah pasir.

Semai satu benih dalam satu lubang tanam dan tutup benih dengan jaring kalis serangga. Ini adalah untuk teduhan dan mengelakkan benih dari hujan yang lebat dan serangga seperti afidyang membawa virus.

Apabila benih mengeluarkan pucuk, siram anak benih setiap pagi atau mengikut keperluan (tidak terlalu basah, tidak terlalu kering).

Larutan baja air 18-18-18 dengan larutan 0.25 % (w / v) disembur pada anak benih apabila benih mengeluarkan dua daun.

Jika tempat semaian ada adalah teduh dan kurang terkena sinaran amatahari. Pastikan 4-5 hari sebelum semaian, pastikan anda letakkan anak benih terkena cahaya matahari secara langsung selama 3-4 jam.

Cili tahan kepada kebanyakan keadaan jenis tanah. Tetapi, cili memerlukan tanah yang mempunyai sistem pengairan yang baik dan pH antara 5.5-6.8.

PEMINDAHAN ANAK BENIH KE TANAH

Pemindahan anak benih perlu dilakukan ketika waktu lewat petang untuk mengurangkan kesan transplant shock.

Anak benih dipindahkan ke tanah dengan jarak tanaman adalah 55 cm x 45 cm.

Letakkan tiga atau empat butiran Karbofuran (Furadan 5G) di setiap lubang untuk mengelakkan serangan perosak seperti cutworm dan siput.

Selepas 4-5 minggu selepas pemindahan, anak benih akan mengeluarkan 4-5 daun dan bebas penyakit,

Sungkupan perlu dilakukan untuk mengurangkan pertumbuhan rumpai, dan mengelakkan tanah menjadi padat. Sungkupan juga mengekalkan kelembapan tanah dan memberi persekitaran yang baik untuk pengembangan akar benih.

Antara sungkupan yang boleh digunakan adalah plastik polyethylene ataupun jerami padi.

Cili mempunyai sistem pengakaran jenis yang dalam, dan tidak tahan kepada kemarau yang banjir yang berpanjangan.

Pengairan overhead harus dielakkan kerana daun dan buah-buahan basah mendorong jangkitan penyakit.

Sekiranya pengairan overhead mesti digunakan juga, siraman perlu dilakukan pada awal hari untuk memastikan daun kering sebelum malam.

Cili secara amnya akan layu dan mati jika ia berada di dalam air selama lebih dari 48 jam.

Cili memerlukan pengurusan nutrien yang betul untuk mendapatkan hasil yang tinggi. Program pembajaan yang dijalankan perlu mempunyai nutrient yang mencukupi untuk mendapatkan pokok yang sihat diikuti dengan pembungaan dan buah yang banyak.

Baja perlu dilakukan sebelum penanaman bermula dan semasa penanaman sepanjang kitaran pokok hidup.

Baja NPK 18:18:18 ditabur sebanyak 15 g/pokok di sekeliling pokok dengan jarak 5 cm dari pangkal pokok.

Baja NPK mempunyai K yang tinggi seperti 12:12:17:2 sebanyak 15 g/pokok dilakukan selepas bunga pertama keluar.

Sekiranya sungkupan tidak ada dan racun rumpai tidak memberi kawalan rumpai yang mencukupi, terdapat beberapa racun rumpai yang boleh digunakan seperti Lasso (alachlor 43EC), Amex (butralin 47EC), Devrinol (napropamide 2E atau 10G), dan Dual (metolachlor 8E atau 25G).

Pokok cili perlu dipasang pancang untuk mengelakkan ia tumbang apabila ditiup angin yang kuat terutamanya apabila cili sudah mengeluarkan buah. Setiap pokok akan diikat dengan kayu pancang sebelum peringkat pembungaan. Secara general, hasil akan lebih tinggi sekiranya pokok cili diikat dengan pancang.

KAWALAN PENYAKIT DAN PEROSAK

Kawalan serangan penyakit dan perosak perlu dilakukan dengan pemantauan yang berkesan, penyemburan racun tepat pada masanya dan menggunakan kaedah integrated pest management (IPM).

Cili boleh dituai pada peringkat cili berwarna hijau (tidak matang) ataupun berwarna merah (peringkat matang). Ia akan mengambil masa selama 55-60 hari selepas pembungaan untuk pembentukan buah sehingga matang sepenuhnya. Keadaan ini dipengaruhi oleh suhu, kesuburan tanah, dan varieti.

Cili yang dituai tidak perlu dibasuh keculai ia akan disimpan di dalam tempat sejuk (10°C) sehingga djual.  Cili boleh bertahan sehingga 1-2 minggu jika disimpan pada suhu dan kelembapan (28°C dan 60% RH).

Hasil 1 pokok cili adalah di antara 1.0-1.5 kg.

Beli benih di sini:

Cili PadiCili MerahCili Hijau

Cara Tanam pokok lain yang anda perlu tahu:


Minuman Sukan dan Minuman Tenaga. Apa bezanya?

Ramai di antara kita yang beranggapan bahawa minuman sukan dan minuman tenaga itu adalah benda yang sama. Namun, tahukah anda bahawa terdapat perbezaan antara kedua-dua jenis minuman tersebut.

Apa itu Minuman Sukan?

Minuman sukan adalah minuman berperisa yang mengandungi kandungan gula dan elektrolit seperti natrium, potasium dan magnesium. Di dalamnya juga terdapat vitamin tambahan seperti vitamin C atau B. Kebanyakan minuman tenaga mengandungi karbohidrat daripada sumber gula seperti glukosa-fruktosa (sirap jagung yang tinggi dengan fruktosa), sukrosa dan maltodekstrin. Kandungan karbohidrat adalah antara 5-14g di dalam 240 ml untuk satu hidangan. Minuman sukan mengandungi pemanis rendah kalori, asid sitrik dan perisa buah-buahan sama ada semula jadi atau buatan.

Minuman sukan yang mengandungi lebih 8% kandungan karbohidrat (8g per 100ml) akan melambatkan proses pencernaan di dalam perut dan proses penyerapan di dalam usus ketika bersukan berbanding dengan minuman yang mengandungi kandungan karbohidrat yang rendah. Fungsi minuman sukan adalah untuk menggantikan cecair dan elektrolit yang hilang apabila berpeluh dengan karbohidrat dan cecair di dalam minuman tersebut kepada tubuh badan manusia.

Walaupun minuman sukan dikatakan boleh meningkatkan prestasi seseorang atlet, namun tiada kajian yang mengatakan bahawa minuman sukan baik untuk kanak-kanak. Kebanyakan kajian mengenai minuman sukan adalah berdasarkan atlet dewasa berbanding kanak-kanak. Kanak-kanak yang aktif bersukan atau bermain pada jangka masa yang lama hanya mempunyai kadar penyahhidratan (dehydration) yang tidak melebihi 1%.

Walaupun minuman sukan membantu para atlet bagi memastikan mereka sentiasa kekal bertenaga dan hidrasi, namun penggunaan minuman sukan untuk kanak-kanak adalah tidak perlu. Untuk kanak-kanak biasa, air kosong adalah pilihan yang tepat untuk kekal hidrasi sebelum, semasa dan selepas aktiviti fizikal. Walaubagaimanapun, penggunaan minuman sukan juga dikaitkan dengan karies gigi dan pertambahan berat badan kerana kandungan gula ringkas di dalamnya.

Apa itu Minuman Tenaga?

Minuman tenaga dikatakan dapat menambah tenaga, mengurangkan keletihan dan meningkatkan konsentrasi di kalangan penggunanya. Minuman tenaga mengandungi pelbagai jenis pemanis sama ada semula jadi (glukosa, fruktosa, sukrosa) ataupun tiruan. Gula digunakan sebagai bahan utama kerana dianggap sebagai sumber tenaga. Untuk pengetahuan anda, rasa gula yang manis akan membuatkan kita semakin ketagih kepada rasa gula tersebut dan seterusnya meningkatkan penggunaannya.

Kuantiti gula di dalam minuman tenaga adalah antara 1-43g di dalam 237ml untuk satu hidangan bersamaan dengan 10 sudu kecil gula. Kandungan gula di dalam minuman tenaga adalah lebih banyak berbanding kandungan gula di dalam minuman sukan dan menyerupai kandungan gula di dalam minuman ringan.  Selain daripada gula, kandungan lain yang biasanya terdapat di dalam minuman tenaga adalah

KafeinTaurinaHerba (Gingko biloba, ginseng)Vitamin B

Selain gula, kafein juga adalah bahan utama yang digunakan di dalam minuman tenaga. Kafein diekstrak daripada pokok kopi, teh, guarana dan yerba mate. Kesan kafein dari segi klinikal adalah:

Meningkatkan denyutan jantungMeningkatkan tekanan darahMeningkatkan pengeluaran air kencing (diuresis)Meningkatkan fokusMeningkatkan kadar pergerakan badanPercakapan menjadi lajuKerisauan yang berlebihan (anxiety)

Pengambilan kafein di kalangan kanak-kanak akan menyebabkan ketagihan kafein berbanding orang dewasa bergantung kepada dos dan kekerapan pengambilan kafein. Mereka yang cuba untuk berhenti daripada ketagihan kafein atau ‘caffeine withdrawal’ mungkin akan mengalami gejala-gejala seperti berikut:

Sakit kepalaLetih dan kurang bermayaPeningHilang tumpuanGelisahMuntahSakit ototGejala yang menyerupai selesema

Kebiasannya, minuman tenaga mempunyai kandungan kafein yang tinggi dan tak terkawal. Kepekatan kafein yang dibenarkan dalam minuman tenaga juga adalah berbeza-beza mengikut negara. Contohnya di Amerika Syarikat, kepekatan kafein yang dibenarkan adalah 344 mg di dalam 473 ml untuk satu tin minuman tenaga adalah 7 kali ganda lebih banyak daripada jumlah kafein di dalam Coca-cola di dalam kuantiti yang sama.

Orang ramai harus sedar bahawa minuman tenaga boleh membahayakan kesihatan diri mereka sekiranya tidak dikawal dengan baik. Air kosong adalah pilihan yang bijak bagi menggantikan cecair yang hilang untuk kanak-kanak dan orang dewasa untuk aktiviti fizikal harian. Minuman sukan pula adalah sesuai bagi mereka yang aktif bersukan seperti para atlet.

Pound, C. M., Blair, B., & Canadian Paediatric Society, Nutrition and Gastroenterology Committee, Ottawa, Ontario (2017). Energy and sports drinks in children and adolescents. Paediatrics & child health, 22(7), 406–410. Seifert, S. M., Schaechter, J. L., Hershorin, E. R., & Lipshultz, S. E. (2011). Health effects of energy drinks on children, adolescents, and young adults. Pediatrics, 127(3), 511–528. Malik, V. S., Pan, A., Willett, W. C., & Hu, F. B. (2013). Sugar-sweetened beverages and weight gain in children and adults: a systematic review and meta-analysis. The American journal of clinical nutrition, 98(4), 1084–1102.


Masalah Matematik yang Bernilai 1 Juta Dolar

Bayangkan pada satu hari, anda bangun daripada tidur dengan satu juta dolar dalam akaun bank anda. Itu akan terasa baik, bukan? Ada satu gurauan dalam kalangan ahli matematik yang menyatakan anda tidak akan menjadi jutawan dengan menjadi ahli matematik, namun anda akan menjadi jutawan dengan menyelesaikan masalah matematik.

Pada bulan Mei 2000, Institut Matematik Clay di New Hampshire, Amerika Syarikat menyenaraikan tujuh masalah matematik yang sangat sukar untuk diselesaikan, dan menawarkan hadiah berjuta-juta dolar untuk penyelesaian yang betul bagi setiap masalah tersebut. Antara masalah-masalah tersebut ialah :

Tekaan Poincare (Poincare Conjecture)Tekaan Birch dan Swinnerton-Dyer (Birch and Swinnerton-Dyer Conjecture)Hipotesis Riemann (Riemann Hypothesis)P=NPTekaan Hodge (Hodge Conjecture)Kewujudan dan kelancaran Navier – Stokes (Navier-Stokes existence and smoothness)Kewujudan dan jurang besar Yang-Mills (Yang-Mills existence and mass gap)

Masalah-masalah yang diutarakan oleh Institut Matematik Clay dikenali sebagai Masalah Hadiah Millennium(Millennium Prize Problem) bersempena sambutan millennium baharu. Setiap masalah matematik tersebut berada dalam bidang matematik yang berlainan. Sebagai contoh, tekaan Poincare berada dalam bidang topologi, P=NP dalam bidang matematik perkomputeran manakala kewujudan dan kelancaran Navier – Stokes dalam bidang fizik matematik.

Walaupun sudah 20 tahun Institut Matematik Clay menyenaraikan masalah-masalah ini, hanya satu daripada masalah ini berjaya diselesaikan sepenuhnya iaitu tekaan Poincare yang diselesaikan Grigori Perelman namun beliau menolak hadiah daripada  pihak Institut Matematik Clay. Setakat ini, hanya P=NP dan tekaan Hodge sahaja yang belum mempunyai sebarang perkembangan. Hal ini kerana ahli matematik beranggapan alat-alat yang diperlukan untuk menyelesaikan masalah tersebut belum wujud pada masa kini.

Pada tahun 1904, seorang ahli matematik agung yang berasal dari Perancis, Henri Poincare mengutarakan satu persoalan yang menghantui dunia matematik selama 100 tahun. Masalah tersebut ialah adakah setiap permukaan yang tertutup boleh menjadi sebuah sfera yang berada dalam 3 dimensi?

Masalah tersebut menjadi masalah yang sangat penting dalam dunia topologi. Topologi merupakan satu bidang dalam matematik yang mengkaji perubahan bentuk objek. Sebagai contoh, ahli topologi menganggap sebuah cawan kopi sama dengan sebiji donut. Mungkin anda tertanya-tanya macam mana sebuah cawan kopi sama dengan sebiji donut? Gambar dibawah memberikan sedikit idea kenapa sebuah cawan kopi sama dengan sebiji donut.

Hal ini kerana sebuah cawan kopi boleh berubah bentuk kepada donut apabila berlakunya transformasi. Namun hal ini berbeza dengan persoalan yang ditimbulkan oleh Poincare kerana cawan kopi dan donut mempunyai lubang manakala persoalan yang ditimbulkan oleh Poincare melibatkan permukaan yang tertutup.

Masalah ini menjadi terkenal kerana ia sangat sukar untuk diselesaikan dan ramai ahli matematik memberikan pembuktian yang salah. Ini merupakan salah satu cara bagaimana sesuatu masalah matematik menjadi terkenal.

Akhirnya, pada tahun 2003, Grigori Perelman, seorang ahli matematik dari Rusia akhirnya membuktikan tekaan Poincare. Pembuktian oleh Perelman telah menghasilkan pemahaman yang lebih mendalam mengenai permukaan pada 3 dimensi. Bukan hanya itu, karya Perelman memperkenalkan teknik penting yang kini dapat digunakan untuk menyelesaikan masalah lain.

Perelman dianugerahkan pingat Fields pada tahun 2006, anugerah tertinggi matematik atas sumbangannya dalam membuktikan tekaan Poincare namun beliau menolaknya. Beliau juga menolak ganjaran wang tunai 1 Juta dolar yang ingin diberikan oleh Institut Matematik Clay kerana beliau menganggap  Richard Hamilton, ahli matematik yang bertanggungjawab memperkenalkan teknik yang digunakan oleh Perelman juga layak menerima wang tersebut.

2. Tekaan Birch dan Swinnerton-Dyer

Tekaan Birch dan Swinnerton-Dyer merupakan masalah matematik berkaitan dengan lengkungan elips(elliptic curves) yang dicadangkan oleh Peter Swinnerton-Dyer dan Bryan Birch pada tahun 1965.

Lengkungan elips mempunyai sejarah yang panjang dan terkenal yang dapat dikesan sejak zaman Yunani lagi. Lengkungan elips merupakan satu bidang dalam matematik yang mengkaji penyelesaian untuk persamaan kubik atau persamaan kuasa tiga. Sebagai contoh :

Dalam gambar rajah diatas, kita dapat melihat yang lengkungan elips tersebut mempunyai satu lubang atau turut dikenali sebagai genus.

Salah satu objek kajian matematik tertua dan paling luas adalah persamaan diophantine, atau persamaan yang mana kita ingin mencari penyelesaian nombor bulat. Contoh klasik yang mungkin diingati adalah teorem Pythagoras yang kita pernah belajar semasa sekolah menengah iaitu persamaan dalam bentuk x^2+y^2=z^2. Persamaan ini mempunyai banyak penyelesaian. Contohnya, 3^2+4^2=5^2, 5^2+12^2=13^2, 5^2+12^2=13^2

Jadi, Birch dan Swinnerton-Dyer mengutarakan persoalan yang sama mengenai lengkungan elips. Mereka mempersoalkan adakah lengkungan elips yang mempunyai 1 genus, mempunyai banyak penyelesaian?

Walaupun sudah hampir 55 tahun Birch dan Swinnerton-Dyer mencadangkan masalah ini, namun penyelesaian secara penuh masih belum dapat dicapai. Hanya sebahagian besar kes sahaja yang dapat diselesaikan setakat ini. Anda masih berpeluang untuk memenangi hadiah yang ditawarkan oleh Institut Matematik Clay dengan menyelesaikan masalah ini!

Sejak zaman yunani, nombor perdana – angka yang hanya dapat dibahagi oleh diri sendiri dan 1 – telah menjadi objek menarik bagi ahli matematik. Contoh nombor perdana ialah 2,3,5,7 dan seterusnya. Secara asasnya, nombor perdana adalah “blok bangunan” bagi keseluruhan nombor kerana setiap nombor bulat dapat dipecahkan menjadi produk nombor perdana. Memandangkan nombor perdana menjadi pusat kepada matematik, persoalan mengenai bagaimana nombor perdana diedarkan di sepanjang garisan nombor – iaitu, seberapa jauh nombor perdana antara satu sama lain menjadi bidang kajian yang sangat aktif.

Menjelang abad ke-19, ahli matematik telah menemui pelbagai formula yang memberikan idea mengenai jarak antara nombor perdana. Namun yang masih belum diketahui ialah sedekat manakah jarak antara satu nombor perdana dengan purata taburan nombor perdana yang sebenar iaitu sama ada terdapat bahagian di garis nombor tersebut yang nombor perdana “terlalu banyak” atau “terlalu sedikit” mengikut formula purata tersebut.

Hipotesis Riemann menghadkan kemungkinan itu dengan menetapkan batas sejauh mana purata penyebaran nombor perdana dapat diedarkan. Riemann berhipotesis yang nombor-nombor perdana berada pada garisan nombor ½ seperti dalam gambar dibawah.

Hipotesis itu kebiasaannya dikaji bersama dengan suatu persamaan yang dikenali sebagai fungsi zeta Riemann (Riemann Zeta Function). Kajian fungsi zeta telah menjadi bidang minat matematiknya sendiri, menjadikan Hipotesis Riemann dan masalah yang berkaitan menjadi lebih penting.

Sama seperti beberapa masalah Hadiah Millenium yang lain, terdapat bukti yang menunjukkan bahawa Hipotesis Riemann adalah betul bagi sesetengah kes, namun pembuktian secara keseluruhan belum dapat dicapai.

Sehingga kini, kaedah pengkomputeran mendapati bahawa terdapat kira-kira 10 trilion penyelesaian untuk persamaan fungsi zeta yang berada di sepanjang garis yang diperlukan, tanpa sebarang penyelesaian yang bercanggah yang menunjukkan tanda-tanda hipotesis Riemann adalah betul. Namun begitu, tanpa pembuktian, hipotesis Riemann tetap dianggap sebagai hipotesis kerana ahli matematik tidak akan menerima sesuatu hipotesis tanpa pembuktian.

Dalam dunia matematik dan sains komputer, terdapat banyak masalah yang kita boleh programkan komputer untuk selesaikan  dengan cepat. Contohnya aritmetik asas, menyusun senarai, mencari melalui jadual data. Masalah-masalah ini dapat diselesaikan dalam “waktu polinomial”, disingkat sebagai “P” yang bermaksud bilangan langkah yang diperlukan untuk menambahkan dua nombor, atau untuk menyusun senarai.

Tetapi ada sekumpulan masalah lain yang mudah untuk diperiksa sama ada kemungkinan penyelesaian untuk masalah itu betul atau tidak, tetapi kita tidak tahu bagaimana mencari penyelesaian dengan cekap. Permasalan di mana kita dapat memeriksa dengan cepat berkemungkinan penyelesaian dikatakan dapat diselesaikan dalam “waktu polinomial yang tidak menentu,” atau “NP.”

Segala masalah di P secara automatik ada di NP – jika kita dapat menyelesaikan sesuatu masalah dengan cepat, kita dapat memeriksa penyelesaian dengan cepat hanya dengan benar-benar menyelesaikan masalah tersebut dan melihat adakah jawapannya sesuai dengan jalan penyelesaian. Inti pati pertanyaan P vs NP adalah sama ada perkara sebaliknya adalah betul atau tidak: Sekiranya kita mempunyai kaedah yang cekap untuk memeriksa penyelesaian sesuatu masalah, adakah terdapat cara yang berkesan untuk benar-benar mencari penyelesaian tersebut?

Sebahagian besar ahli matematik dan saintis komputer percaya jawapannya adalah tidak benar. Algoritma yang dapat menyelesaikan masalah NP dalam waktu polinomial akan mempunyai implikasi yang sangat besar di kebanyakan bidang matematik, sains, dan teknologi, dan implikasi tersebut sangat luar biasa sehingga mereka memberikan alasan yang perkara ini adalah mustahil.

Tekaan Hodge merupakan satu masalah dalam bidang geometri algebra(algebraic geometry) yang dicadangkan oleh ahli matematik, William Vallance Douglas Hodge. Secara umumnya, geometri algebra merupakan bidang matematik yang mengkaji mengenai bentuk dimensi tinggi yang dapat ditakrifkan secara algebra sebagai penyelesaian yang ditetapkan untuk suatu persamaan algebra. Geometri algebra juga boleh ditakrifkan sebagai kajian mengenai bentuk-bentuk geometri dengan menggunakan teknik daripada algebra.

Bentuk Calabi-Yau, antara objek yang dikaji dalam geometri algebra. Sumber:Wikipedia

Jika anda masih ingat , semasa di bangku persekolahan, anda pernah mempelajari persamaan y=x^2 yang akan menghasilkan satu lengkung parabola apabila dilukis. Ini merupakan salah satu contoh paling senang untuk mengkaji bentuk geometri dengan menggunakan algebra dimana persamaan y=x^2merupakan algebra dan lengkung parabola yang terhasil berasal daripada geometri. Namun begitu, geometri algebra mengkaji lengkung ini di dimensi yang lebih tinggi menggunakan lebih banyak persamaan dan satah nombor.

Abad ke-20 menyaksikan berkembangnya teknik canggih untuk memahami lengkung dan permukaan  yang merupakan subjek geometri algebra. Bentuk yang sukar dibayangkan dapat dibuat dengan lebih mudah melalui teknik pengiraan yang rumit.

Tekaan Hodge mencadangkan bahawa sejenis struktur geometri tertentu mempunyai teknik algebra tertentu yang sangat berguna yang dapat digunakan untuk mengkaji dan mengklasifikasikan bentuk-bentuk ini dengan lebih baik.

6. Kewujudan dan kelancaran Navier-Stokes

Masalah kewujudan dan kelancaran Navier – Stokes mempunyai kaitan dengan penyelesaian matematik terhadap persamaan Navier – Stokes, sistem persamaan pembezaan separa(Partial Differential Equation) yang menggambarkan pergerakan cecair dalam ruang.

Persamaan Navier-Stokes adalah tiga hukum gerakan Newton versi dinamik bendalir(fluid dynamics). Dinamik bendalir merupakan suatu bidang yang mengkaji pergerakan cecair dan gas. Persamaan Navier-Stokes menerangkan bagaimana aliran cecair atau gas akan berkembang dalam pelbagai keadaan.

Sama seperti hukum gerakan Newton kedua yang menerangkan bagaimana halaju objek akan berubah di bawah pengaruh daya luar, persamaan Navier-Stokes menggambarkan bagaimana kelajuan aliran bendalir akan berubah di bawah daya dalaman seperti tekanan dan kelikatan, dan juga daya luar seperti graviti.

Persamaan Navier-Stokes adalah sistem persamaan pembezaan(system of differential equations). Persamaan pembezaan menggambarkan bagaimana kuantiti tertentu berubah dari masa ke masa bergantung pada keadaan pada permulaan awal, dan mereka berguna dalam menerangkan semua jenis sistem fizikal. Banyak sistem fizikal yang dijelaskan oleh persamaan pembezaa seperti getaran tali gitar dan aliran haba dari objek panas ke objek sejuk.

Walau bagaimanapun, persamaan Navier-Stokes lebih sukar. Secara matematik, teknik yang digunakan untuk menyelesaikan persamaan pembezaan lain tidak dapat digunakan untuk menyelesaikan persamaan Navier-Stokes. Secara fizikal, cecair dapat menunjukkan kelakuan yang kacau(chaotic) dan pergolakan(turbulence). Sebagai contoh, asap yang terhasil daripada lilin atau rokok, cenderung pada mulanya mengalir dengan lancar dan dapat diramalkan, tetapi dengan cepat berubah menjadi pusaran yang tidak dapat diramalkan.

Ada kemungkinan bahawa tingkah laku pergolakan dan kekacauan ini bermaksud bahawa persamaan Navier-Stokes sebenarnya tidak dapat diselesaikan dengan tepat dalam semua kes. Sesiapa sahaja yang dapat menyelesaikan persamaan Navier-Stokes dalam semua keadaan, atau menunjukkan contoh di mana persamaan tidak dapat diselesaikan, akan memenangi Hadiah Millenium untuk masalah ini.

7. Kewujudan dan jurang besar Yang-Mills

Matematik dan fizik selalu mempunyai hubungan antara satu sama lain. Perkembangan dalam satu bidang akan memberikan faedah kepada satu bidang yang lain. Mekanik kuantum(quantum mechanics) boleh dianggap sebagai antara teori fizik yang paling berjaya. Jirim dan tenaga mempunyai kelakuan yang sangat berbeza pada skala atom dan zarah subatom, dan salah satu pencapaian hebat abad ke-20 adalah mengembangkan pemahaman teori dan eksperimen mengenai tingkah laku tersebut.

Salah satu asas utama mekanik kuantum moden adalah teori Yang-Mills, yang menerangkan tingkah laku kuantum terhadap daya elektromagnet, daya nuklear lemah dan daya nuklear kuat dari segi struktur matematik yang timbul dalam mempelajari simetri geometri. Ramalan teori Yang-Mills telah disahkan oleh banyak eksperimen, dan teori tersebut adalah bahagian penting dari pemahaman kita tentang bagaimana atom disatukan.

Illustrasi daya nuklear kuat yang memegang zarah subatom. Sumber : everypedia.org

Walaupun kejayaan fizikal itu, teori matematik yang digunakan oleh teori tersebut masih belum jelas. Salah satu masalah yang menarik adalah konsep “jurang jisim”(mass gap), yang memerlukan zarah subatomik tertentu yang mana mempunyai konsep yang sama seperti foton(photon) iaitu zarah yang  tidak berjisim sebenarnya mempunyai jisim positif.  Jurang jisim adalah konsep yang menerangkan kenapa daya nuklear sangat kuat berbanding daya elektomagnet dan daya graviti, tetapi mempunyai jarak yang sangat pendek berbanding keduanya.

Masalah Hadiah Millennium yang berkaitan dengan konsep ini adalah dengan menunjukkan teori matematik di sebalik teori Yang-Mills, dan menjelaskan konsep matematik disebalik jurang jisim.

Elliptic Curve – WikipediaTeorem Terakhir Fermat – The Patriots